text:
Á jomfrúferð síni sigldi heimsins størsta bingjuskip fyri fyrstu ferð ígjøgum Suezveitina, og tað gekk upp á stás. Skipið hevði kós móti Rotterdam í Hollandi.
Ever Ace er fyrsta bingjuskipið av sínum slag í einari røð av tólv skipum, sum Evergreen hevur bílagt frá skipasmiðum í Kina og Suðurkorea.
Skipið legði út á hav úr havnini í Tapei í Taiwan fyrst í august mánað, og haðani helt jomfrúferðin fram móti Evropa.
Risastóru skipini av hesum slagnum taka 23.992 teu, og tað er tað mesta, sum nakað bingjuskip tekur í heiminum. Ever Ace er 400 metrar langt, 61,53 metrar breitt, og tað vigar 235.000 tons.
Kelda: InceptiveMind


c: text/html

text:
Heystskeið: Søtur bakstur
- Dagur:
- 30.-31. oktober 2021
- Staður:
- Mat og moldmentanarskúlin á Sandi
KEYP
Góða lívið skal livast og tú skalt koma til okkara á Sandi at njóta friðin og vakurleikan við søtum heimabakstri.
Hála í bremsuna, anda djúpt inn ooooog út….. Sig nei til meldrið og óteljandi ørindi eftir ivasomum ídnaðarbakstri. Ørindi í tíð og úrtíð eru nú søga. Tú ynskir frælsi - heimabakifrælsi og skal nú læra teg at flætta søtan hágóðskubakstur inn í tín gerandisdag!
Kom og elt! - Kom á bakiskeið og lær um týdningin av at lata deiggj ganga leingi, um vistfrøði, ordiliga kardumummu, smørdeiggj, remonsukrem, mjølgóðsku, bakihita, ovnssnildir og um ymisku kornsløgini og tess eginleikar. Kom og hoyr bakirøvarasøgur og lær loyndarfull bakikynstur!
Skeiðslærari er Randi Olsen frá vistfrøðiliga mikrobakarínum Breyðvirkinum í Havn.
Á skeiðnum fara vit millum annað at baka:
- Croissant
- Pan a chocolat
- Double baked mandlu croissant
- Thebirkes
- Frøsnapparar
- Kanelsniglar
- Kardumummusnurrar
Eisini er pláss til at nýta hugflogið og at vera kreativur í samband við baksturin.
Lærari: Randi Olsen, Breyðvirkið
Dato: 30. - 31. oktobur
Tíðspunkt: Kl. 10.30 - 17:00 leygardagin og kl. 9-15:30 sunnudagin
Støði: Grundskeið
Longd: 2 dagar
Næmingatal: 14
Upptøkutreytir: Ongar. Øll vaksin eru vælkomin.
Prísur: 1400 kr pr. persón. (Við í prísinum er skeiðsluttøka, gisting á Ísansgarði, lekkur staðbundin matur og deiligt kaffi.) Vit hava 4 pláss til sølu uttan gisting, hesi kosta 1.100 kr. Og 4 pláss til tey, ið ynskja at hava børn við, hesi kosta 200 kr.
Deil tiltakið
Fyriskipari
Háskúlin á Sandi
Heimasandsvegur 117
210 Sandur
787200
[email protected]
https://www.moldmentan.fo/

robotstxt: allowed

filter: keep


text:
Rósa Samuelsen spyr um menningarætlan fyri endurmenning
11. februar 2020
Rósa Samuelsen, løgtingskvinna fyri Sambandsflokkin, fer á tingfundinum mikudagin 12. februar, at seta Kaj Leo Holm Johannesen, landsstýrismanni í heilsumálum, ein munnligan fyrispurning um menningarætlan fyri endurmenning
Løgtingskvinnan spyr fylgjandi:
1. Er arbeiðið byrja at orða eina menningarætlan fyri endurmenning (rehabilitering) í Føroyum?
2. Nær væntar landsstýrismaðurin, at ein menningarætlan fyri endurmenning (rehabilitering) kann leggjast fyri Løgtingið til aðalorðaskifti?
Í viðmerkingunum til munnliga fyrispurningin sigur Rósa Samuelsen, løgtingskvinna, at endurmenning (rehabilitering) er avgjørt ein týdningarmikil partur av viðgerðartrygd, hesi hoyra óloysiligani saman. Avbjóðingin hjá sjúklinginum er oftani, at tað ikki er greitt, hvør veitir hvørja tænastu ella viðgerð, sum tørvur er á, eftir at verða útskrivaður av sjúkrahúsi. Fyri nakrar sjúkrabólkar verður tænastan veitt ambulant av heilsuverkinum fyri onnur ein samanblanding av heilsuverki og almannaverki ella heilsuverki og kommunu.
Tað er alneyðugt, at ein heildarætlan (rehabiliteringsætlan) fylgir sjúklinginum, sum greitt vísir, hvør tørvurin er og hvør skal veita tær tænastur tørvurin vísir. Er tørvur á heilivági er greið mannagongd, men er talan um sálarfrøðiliga hjálp, talulæru, ergo- fysioterapi ella aðra viðkomandi viðgerð er støðan sera fløkt fyri sjúklingin. Sum steinur omaná byrðu, so er tað ein oyðimarkagongd, sum er fyri framman, bæði hjá tí, sum er sjúkur og avvarðandi.
Eitt samt Løgting samtykti í mai 2019 at heita á landsstýrið um at fyrireika og leggja fyri løgtingið menningarætlan við greiðari visjón og ítøkiligum málum um samskipaða tvørfakliga endurmenning fyri Føroyar, sum tryggjar rættindi og skyldur hjá borgarunum. Sum skilst, so er tað landsstýrismaðurin í heilsumálum, sum fekk hesa uppgávu.
Endamálið við at gera eina menningarætlan er at tryggja óhjálpnum, veikum borgarum og teirra avvarðandi eina skipaða endurmenning, sum skal verða ein lógarfestur rættur. Skulu vit framhaldandi kalla okkum eitt vælferðarsamfelag, har øll skulu hava tað gott og trívast, er tað neyðugt at tryggja endurmenning (rehabilitering) við lóg.
At enda sigur Rósa Samuelsen, løgtingskvinna, í sínum viðmerkingum, at tað er innan heilsuverkið at sjúka ella skaði verður staðfestur og út frá læknafakligari vitan og saman við øðrum fakbólkum at sett verður út í kortið, hvønn tørv ein sjúkligur hevur. Skal sjúklingur koma fyri seg aftur og kunna verða virkin í samfelagnum er alneyðugt, at samlaði tørvurin á hjálp og viðgerð verður staðfestur so tíðliga sum gjørligt, soleiðis at sjúklingurin kann koma seg sum skjótast. Tí verður hesin fyrispurningur settur.
Sambandsflokkurin
RN
Aftur


text:
Sonurin hjá dóttrini Tinu, sum býr í Danmark, hevur verið fotomodell fyri fleiri kend merkir og hann er bert eitt ára gamal. Hann hevur verið fotomodel fyri Name It, Hummel og nú Bilka.
Hesaferð er hann í jólatilboðsblaðnum hjá Bilka og sum kemur út í morgin tann 18. desember og er galdandi til 31. desember, sjá lýsing her, “avis.bilka.dk”
Kanska hann ferð at líkjast abbanum, hann er so ikki bangin fyri at vísa seg fram alment, fittur er hann og er næstan altíð í góðum lag 🙂🙂🙂🎅🎅🎅
Næsta uppgávan hjá honum, er onkur lýsing fyri Hummel.
SáH


text:
Sangir
Gakk tú tryggur
Gakk tú tryggur fram við góðum treysti,
allir ljósir einglar fylgja tær.
Harrin, hann er vinur tín hin besti,
hansar eyga allar vandar sær.
2. Hýs í hjarta tínum bert tí góða,
gloym tað ónda, ið vil sára teg,
tá so fagrir sangir skulu ljóða
fyri tær á øllum tínum veg.
3. Mangt í heiminum er vánt at kenna,
alt tað besta heldist fyri spott;
minst tó til, at tá tey óndu flenna,
skalt tú halda hjarta reint og gott.
4. Teim, ið treingja, skalt tú vera góður,
troysta tey, ið eru veik og arm.
Harrin gevur hvíld, tá tú ert móður,
tekur tær úr hjarta sorg og harm.
5. Kemur tú framvið, har klokkur ringja,
steðga tá og bið títt faðirvár,
tað er bøn, ið styrkir og kann yngja,
sløkkja sorg og grøða tyngstu sár.
6. Um tú snávar, miss ei fótafestið,
minst bert til, at Guð er altíð nær.
Gakk tí tryggur fram við góðum treysti,
allir ljósir einglar fylgja tær.


text:
Liv and Maddie
Liv and Maddie (danskt heiti: Liv og Maddie, eitur Liv and Maddie: Cali Style í fjórðu sesong) er ein amerikonsk tannáringa undirhaldssendirøð skapað av John D. Beck og Ron Hart og framleidd av It's a Laugh Productions fyri Disney Channel. Tað er Dove Cameron, ið hevur leiklutirnar sum Liv og Maddie Rooney. Framleiðslan av sjónvarpsrøðini byrjaði í apríl 2013 við ein pilot episode víst hin 19. juli 2013 í Amerika.[1] Sjónvarpsrøðin varð send regluliga í Amerika frá 15. september 2013. Sjónvarpsrøðin varð víst fyrstu ferð í Danmark hin 20. desember 2013 sum ein sneak peek og varð send regluliga frá 24. januar 2014.
Eyðkennislagið til sjónvarpsrøðina hava teir báðir føroyingarnir Bárður Háberg og Óli Jógvansson skrivað og framleitt, teir eiga tónleikafyritøkuna Baroli Music.[2] Temalagið eitur Better in Stereo.
Søgugongd[rætta | rætta wikitekst]
Sjónvarpsrøðin snýr seg um tvær eineggjaðar tvíburðarsystrar við sera ymiskum persónleikum. Liv Rooney er sera feminin og hevur verið filmsstjørna í Hollywood í fýra ár í egnum TV-show, meðan Maddie er meira dreingjalig og dámar væl ítrótt og spælir við á kurvabóltsliðmum í skúlanum.
Leikarar[rætta | rætta wikitekst]
Leiklutir í sjónvarpsrøðini Liv and Maddie:
- Dove Cameron sum bæði Liv og Maddie, tær báðar tvíburðarsystrarnar ið eru sera ymiskar. Liv er elsta barnið hjá Rooney familjuni. Slagorðið hjá Maddie er "Bam! What?!" (danskt "Kaboom! Hvad?!")
- Joey Bragg sum Joey Rooney, er miðlingabarnið hjá Rooney familjuni og stóribeiggi Parker.
- Tenzing Norgay Trainor sum Parker Rooney, yngri beiggi Liv og Maddie og yngsta barn hjá Rooney familjuni.
- Kali Rocha sum Karen Rooney, ein skúlasálarfrøðingur og mamma Liv, Maddie, Joey, og Parker.
- Benjamin King sum Pete Rooney, ein kurvabóltsvenjari og pápi Liv, Maddie, Joey, og Parker. (Ikki við í sesong 4)
- Lauren Lindsey Donzis sum Ruby, er systikinabarn Liv og Maddie. (Bert í sesong 4)


text:
Novo Nordisk - enn einaferð
15. mai 2019
So var aftur nýtt at frætta um málið viðvíkjandi Novo Nordisk grunninum og tilboðnum, sum Heilsu- og Innlendismálaráðið fekk í juni í 2018.
Eingin skal ivast í, at Sambandsflokkurin hevur verið sera spentur upp á hetta málið og hevur roynt á ymiskan hátt at fingið tað á breddan. Vit hava fýlst á handfaringina av málinum og eisini, at tað gongur alt ov seint fyri seg. Tí var tað við áhuga, at eg setti meg at lurta í útvarpinum á middeg í dag (15/5), tá tíðindi vóru at frætta um Novo Nordisk málið.
Í tíðindunum var m.a. hetta at frætta:
- at tað er einki ítøkiligt í tilboðnum frá Novo Nordisk grunninum til Heilsu- og Innlendismálaráðið um eitt samstarv um diabetesviðgerð í Føroyum
- Sirið Stenberg, landsstýriskvinna, hevur havt fund við politisku flokkarnar fyri at fáa eina niðurstøðu í málinum
- Sirið Stenberg, landsstýriskvinna, sigur at tey nú eru við at enda hetta málið
Eftir tíðindasendingina sat eg við einari løgnari kenslu.
Altso, einki ítøkiligt er í tilboðnum, og nú skal niðurstøða gerast í málinum og so verður málið endað.
Tað er eyðsæð, at áðrenn ein niðurstøða kann verða gjørd um eitt tilboð, so mugu tey, sum gera niðurstøðuna vita, hvat er í tilboðnum. Alt annað er meinings- og ábyrgdarleyst.
Her má saðlast um. Heilsu- og Innlendismálaráðið má taka upp samband við Novo Nordisk grunnin beinanvegin fyri, í fyrsta lagi at finna út av, um tilboðið enn er galdandi og í øðrum lagi at finna út av, hvat er í tilboðnum.
At fara at gera eina niðurstøðu um eitt tilboð, har einki íøkiligt er í, tað ljóðar mær so løgið, at eg havi ikki orð fyri tí.
Tað kann heldur ikki vera rætt, at eftir eitt heilt ár, so veit eingin, hvat tilboðið inniheldur.
Magnus Rasmussen
løgtingsmaður fyri Sambandsflokkin
RN
Aftur


text:
Henda tekst um tey 17 heimsmálini hjá ST hevur Jón Kragesteen, lærari, skrivað. Teksturin, sum er inngangur og undirvísingargongdir, er ætlaður miðdeild og hádeild í fólkaskúlanum.
Inngangur
Í 1804 kom fólkatalið fyri fyrstu fyri upp í eina milliard. Bara 123 ár seinni, í 1927 var talið tvífaldað upp í 2 milliardir. 33 ár seinni, í 1960, var talið 3 milliardir. Næstu árini øktist talið av fólkum í heiminum við einari milliard umleið hvørt 13. ár. Í 2012 var komið upp í 7 milliardir, og í 2017 eru vit longu 7,5 milliardir. At vit eru vorðin so nógv fólk hevur við sær at minni verður í part, tá ið vit skulu býta tilfeingið, sum er til í heiminum. Tíverri er hetta býtið sera ójavnt. Summi hava í yvirflóð, liva í tryggum samfeløgum, hava nógmikið av mati, klæðum góð hús og hava góðar útbugvingarmøguleikar, meðan onnur liva í fátækradømi við kriggi, sjúku, uttan hús og heim - og menningarmøguleikarnir eru avmarkarðir.
Túsundára menningarmálini - frá 2000 til 2015
Í 2000 samtyktu Sameindu Tjóðir túsundára menningarmálini. Hetta førdi til, at stór framstig vóru gjørd, m.a. minkaði talið á fólkum, sum eru ógvusliga fátøk, munandi.
Tey 17 heimsmálini fyri burðardygga menning - frá 2015 til 2030
Tá ið árið 2015 fór at nærkast, ásannaðu ST-limalondini, at neyðugt var at fáa eina semju um nýggj mál at arbeiða fram í móti. M.a. gerst alt meira týðiligt, at virksemið hjá mannaættini er so umfatandi, at tað hevur stóra ávirkan á náttúruna og umhvørvið. Framtíðarútlitini eru, at liviumstøðurnar hjá okkara eftirkomarum fara at vera nógv broyttar. Settur var ein opin arbeiðsbólkur við umboðum úr øllum ST-limalondunum. Opni arbeiðsbólkurin var saman 13 ferðir í árunum 2013 og 2014. Her arbeiddu politikkarar og onnur leiðandi fólk í samstarvi við fólki við servitan um útbúgving, heilsu, veðurlagi og øðrum evnum. Arbeiðsbólkurin viðgjørdi stóru trupulleikarnar, sum fólk kring heimin standa yvirfyri. Eisini børn og ung fingu møguleika til at ávirka úrslitið. 25. september 2015 vóru tey 17 heimsmálini fyri burðardygga menning løgd alment fram í ST høvuðsborgini í New York.
Semjan um tey 17 Heimsmálini um burðardygga menning inniber, at øll ST-lond skulu binda seg til at gera sítt fyri, at fólk í øllum heiminum fáa eitt betri lív uttan samstundis at leggja heimin í oyði. Í semjuni er ásett, at hetta skal verða gjørt, áðrenn næstu 15 árini eru gingin, frá 2015 til 2030. Við hesum avloystu tey 17 heimsmálini um burðardygga menning túsundáramálini frá 2000.
Ein undirvísingargongd er gjørd til hvørt heimsmál. Trýst á ímyndinar fyri at síggja undirvísingargongdinar til ávísu heimsmálini.
Undirvísingargongd - Inngangur
17 heimsmál fyri burðardygga menning


text:
Føroyska krónan
Føroyska krónan hevur sama virði sum danska krónan (DKK). Serligir føroyskir seðlar verða prentaðir til nýtslu í Føroyum, hóast føroyskir myntir ikki verða slignir. Føroyskir pengaseðlar eru viðurkendir, men tá ið Føroyar ikki hava egið gjaldoyra, er ein føroysk króna tað sama sum ein donsk króna.
- 1 króna = 100 oyru
- 100 krónur ≈ 13,50 evrur (euro)
- 1 evra ≈ 7,50 krónur
Søgan um føroysku krónunaEdit
Undir seinna heimsbardaga varð sjálvstøðug føroysk króna stovnsett. Føroyska krónan varð við lóg ásett at vera 1/20 av enska pundinum. Hesi bæði gjaldoyruni vóru tá í einari sonevndari Currency board-skipan, sum merkir, at tvey gjaldoyru ella fleiri eru sett beinleiðis í lutfall til hvørt annað. Minkar eitt í virði, so minkar hitt ella hini við. Orsøkin til stovnanina av føroysku krónuni var týska hersetingin av Danmark. Í Føroyum hildu danskir myndugleikar formliga fram at vera til. Sambært føroyskari løgfrøði varð Danmark ongantíð hersett, men flutt í Amtmansborgina í Havn. Amtmaður umsat so at siga alt, sum danskir myndugleikar undan honum høvdu gjørt. Tí varð krónan ikki avtikin, hon helt fram at vera til, óheft av veruligu donsku krónini.
Í fyrstu atløgu fingu danskir seðlar eitt stempul frá amtmanni, sum segði frá, at seðilin bara var galdandi í Føroyum. Seinni vóru tó serligir seðlar prentaðir og myntir slignir til føroyska nýtslu. Hesir nýggju føroysku pengarnir vórðu framleiddir í Onglandi. Føroyska gjaldoyrað varð verandi soleiðis líka til 1949, hóast seinni heimsbardagi endaði í 1945. Heimastýrisskipanin kom ikki í gildi fyrr enn í 1948, og ikki fyrr enn eftir hetta varð føroyska krónan broytt til tað, hon er í dag. 12. apríl 1949 kom lóg í gildi, sum ásetir, at Føroyar hava egið gjaldoyra, sum eitur ein króna. Og lutfallið millum føroysku og donsku krónuna er 1 króna = 1 krone. Í lógini verður eisini ásett, at serligir føroyskir seðlar verða prentaðir til nýtslu í Føroyum. Men eingir serligir føroyskir myntir verða slignir. Danskir myntir verða brúktir í Føroyum. Lógin hevur gildi enn. Tí er, sambært lóg, einasta lógliga gjaldoyra í Føroyum hin føroyska krónan (og danskir myntir), sum tó hevur sama virði sum hin danska.


text:
MFS Aalborg: Hugnakvøld við ókeypis pizza
Fríggjakvøldið 4. oktobur kl 19.00 skipar MFS í Aalborg fyri hugnakvøldi við ókeypis pizza fyri lesandi í Aalborg. MFS skrivar soleiðis um tiltakið á Facebook:
Aalborgnevndin hjá MFS skipar fyri hugnakvøld – fyri øllum føroyskum lesandi!
Tiltakið verður í ”Studenterhuset” á 1.sal 4. oktobur kl. 19:30.
Á skránni verður millum annað ókeypis pizza og barr við sera sámiligum prísum. Eisini verður skipað fyri eini PubQuiz við spennandi vinningum. Eftir PubQuizzina verður høvi at sita og práta, finna saman um eitt borðspæl ella bjóða onkrum av í einum beerpong dysti.
Møtið fjølment og vælhýrd!
Tiltakið er ÓKEYPIS.


text:
Føroysk filmsvinna hevur ment seg nógv seinastu árini, men neyðugt er, at framleiðslan fær greiðar fakligar umstøður at virka undir. Við hesum uppskotinum verður ein óheftur filmsgrunnur stovnaður, har tað er fakligheit og dygdin í tilfarinum, ið kemur at avgera, hvørt stuðul verður latin ella ikki.
“Eins og øll onnur list, má filmslistin hava frælsi at úttrykkja seg uttan politiskan ella annan sensur ella avmarkingar. Ein filmsgrunnur gevur munandi betur armslongd frá politisku skipanini, enn um stuðul skal søkjast beinleiðis frá konto undir landsstýrisfólkinum, sum støðan er í dag,” siga Bjørt og Beinta.
Filmsgerð er ein sera kostnaðarmikil listagrein, og fær ein verkætlan ikki stuðul frá heimliga filmsgrunninum, ber aloftast ikki til hjá filmsfólki at søkja úr útlendskum grunnum. Sostatt kann játtan úr filmsgrunninum síggjast sum eitt góðskustemplul, sum avger um filmsverkætlanin livir ella doyr.
Nógvar góðar orsøkir at menna føroyska filmsvinnu
Vit liva í eini tíð, har samskifti, innlæring og undirhald í stóran mun er visuelt – ikki minst hjá børnum og ungum. At menna føroyskt filmsmál kann tí sammetast við, at menna móðurmál okkara.
Alt føroyskt filmstilfar uttan mun til, um talan er um spælifilm, undirvísingartilfar, lýsingar, dokumentarar ella annað, sprettir úr føroyska samleikanum og jørðildi okkara. Tað er tí ein týðandi táttur í at varðveita og styrkja okkara samleika, mál, mentan og í at menna listaligu og vinnuligu førleikarnar innan film.


text:
Tíðindaskriv: Stovnandi aðalfundur til Kinavinir
新年快乐!Gott kinesiskt nýggjár!
Soleiðis søgdu allir kinesarar við hvønn annan kring heimin 28. januar í 2017, sum var teirra nýggársdagur í 2017.
Kinesiski lunar kalendarin er annaðleiðis enn okkara kalendari, sum er av gregorianskum uppruna. Tískil liggur kinesiska nýggjárið altíð frá uml. miðjan januar til miðjan februar og ikki 31 desembur/1 januar, sum markar endan/byrjanina til okkara nýggjár.
Hetta árið er í hananna tekni. Hanin er tann einasti fuglurin í kinesisku stjørnufrøðini. Fólk, ið eru fødd í hananna tekni, verða søgd at vera millum annað trúføst í síni áskoðan og eru tiltikin stundislig. Serliga hetta seinasta var sagt at vera ein týðandi eginleiki í gomlum døgum, tá innara klokkan var tín vekjaraklokka.
Føroyingar hava seinnu árini merkt, at Kina kemur nærri okkum, tí fleiri næmingar hava lisið í Kina seinnu árini og allarhelst heldur tann gongdin fram. Bæði Vodafone og Føroya Tele hava eisini ein kinesiskan undirveitara, og Poul Michelsen, landsstýrismaður í uttanríkis- og vinnumálum, leiddi eitt politiskt og vinnuligt fylgið til Kina í heyst fyri at kanna marknaðarmøguleikar fyri føroyskan útflutning. Harafturat búgva fleiri kinesarar í Føroyum og føroyskar fyritøkur hava í langa tíð havt samhandil við Kina.
Í sambandi við økta áhugan hava føroyingar, kinesarar, føroyskir kinavinir og kinesiskir føroyavinir tosað um at seta eitt føroyskt-kinesiskt vinafelag – Kinavinir – á stovn í Føroyum.
Við hesum vil nýggja felagið Kinavinir bjóða øllum áhugaðum til stovnandi aðalfund “á Gráasteini” Saltnesvegur 9 í Eysturoynni týsdagin 7. februar 2017 kl. 19.
So ert tú áhugað/ur í føroyskt-kinesiskum viðurskiftum, so fæst meiri kunning við at fylgja Facebook síðuni hjá felagnum ‘Kinavinir’ og tiltakinum ‘Stovnandi aðalfundur’.
– Stovnararnir


text:
Veingir á hæli - Valdar yrkingar
Hetta er annað bind í stóra savnsverkinum.
Burtur úr tí ørgrynni av yrkingum, Alexandur hevur skrivað millum ár og dag, hevur hann sílað sínar allarbestu burturúr og savnað tær í verkinum Veingir á hæli.
Hetta er annað bindið í savnsverkinum við skaldskapi í bundnum máli eftir Alexandur. Fyrsta bind Fjøtrað á flogi kom í fjør, tá ið yrkjarin fylti 70. Triðja bind, ið kemur í næsta ár, verður úrvalssavn við sangum, yrkingum og rímum til børn.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Qaraqosh: Vónin, sum ISIS ikki megnaði at køva
Við ræðslu eygleiddi heimurin sigurgongdina hjá ISIS norður ígjøgnum Irak í 2014, har hundraðtúsundtals kristnar familjur vórðu rikin frá heimi og heimlandi sínum. Nú, fimm ár seinni, takka vit Gudi og gleðast saman við teimum mongu, sum nú venda aftur til sítt heimland at endurreisa tað, sum ISIS legði eftir seg í øsku. Sat-7 hevur vitjað og gjørt ein dokumentarfilm frá leysgivna býarpartinum í Qaraqosh, har trúgvandi irakar nú uttan steðg, fyltir við vón, byggja leivdirnar uppaftur.
Í einum broti í hesum dokumentarfilminum, “Sequel of Hope”, síggja vit eina páskagudstænastu í eini stúgvandi fullari kirkju, har sannur takkar- og veitslurómur merkir gudstænastuna. Men hyggur ein nærri, eru merkir at síggja frá nýggjari fortíð.
Skavað á eina hvíta steinplátu standa spraymálaðu orðini “Kalifatið hjá ISIS varir um ævir”. Hesi orðini eru ikki vaskað ella skavað av, men eitt stórt svart “X” er sett útyvir. Ein áminning um tað, ið var her, og tað, sum ikki er longur.
Illa farin og einsamøll
Í 2016 misti ISIS valdið í Qaraqosh, og teir vórðu riknir úr býnum, men tað hevur tikið ár hjá flóttafólki at koma aftur til býin. Í dag eru bert umleið helvtin av teimum tá 55.000 íbúgvunum komnir heim aftur.
Partar av býnum líkjast spøkilsisbýum við tómum gøtum og oyðiløgdum bygningum, sum liggja í sori. ISIS oyðilegði, brendi og gjørdi herverk á allar kirkjur í býnum. Nakrir veggir eru gjøgnumholaðir av skotum, og Jesus-myndir eru knústar og oyðilagdar.
Dansa av gleði í húsaleivdunum, tí sjálvt í øskuni er vónin livandi
Essam Nagy frá Sat-7, ið hevur framleitt dokumentarin, sigur soleiðis: “Staðið er fylt av fólkum, sum eru íðin og tráa eftir at vera partur av Jesu Krists likami… Allur hesin parturin prógvar, at rættvísin sigrar yvir myrkrinum og hatrinum”.
Saman við páskagudstænastunum vísir filmurin eisini túsundtals trúgvandi fólk, sum luttaka í pálmasunnudagsskrúðgonguni.
Í einum býi, har kristnar familjur vórðu dripnar og jarðaðar í hópgravum – ein býur, har íbúgvaratalið er minkað ógvisliga – dansa tey glað ígjøgnum gøturnar. Vónin livir.
Sterk innan
“Kirkjan er ikki bara ein bygningur”, sigur kirkjuleiðarin Majid, “vit eru tann sanna kirkjan”. Hann vísir Nagy tað brenda altariðv sum er sótað og svart uttan, men reint hvítt marmor innan.
Jú, eldurin píndi. Hetta sama er galdandi fyri tey trúgvandi í Qaraqosh, sigur Nagy. Tey bera tyngdina av øllum tí, tey eru farin ígjøgnum, men tey eru ikki uppgivin. “Tey eru har fyri at geva vitnisburðin: “Tað er ikki so lætt at týna okkum” – tá tú hevur mist alt, er trúgvin eftir”.
“.. trongdir sum vit eru í øllum førum, men tó ikki innibyrgdir; ivafullir, men tó ikki ráðleysir; atsøktir, men tó ikki uppgivnir; feldir, men tó ikki týndir; altíð berandi deyðing Jesu við okkum í likaminum, fyri at Jesu lív má verða opinberað í likami okkara” (2 Kor 4,8-10).
Ígjøgnum barnaarbeiðið Simba eru vit nógv, børn og vaksin, sum kennast við býin Qaraqosh frá filmunum og søguni um Myriam. Myriam var millum flóttafólkini, men er nú vorðin ein ung glað genta og er eisini flutt heimaftur til sítt kæra heimland og -bý Qaraqosh. Eisini henni fylgja vit í nýggja dokumentarinum.
Kelda: Sat-7


text:
Songskrivari, elektronista, fyrrverandi dómari í X-Faktor og ein kvinna, við einum hjarta sum slær fyri rættindunum hjá tónleikarunum - songkvinnan, Pernille Rosendahl, fevnir breitt, men hevur gjøgnum alla sína yrkisleið hildið fast í sín egna integritet og hug til at gera skeivan tónleik í einari handilsgjørdari verð. Tann 22. november fer hon við Koda til Føroya fyri at vera við í einum limatiltaki, har hon skal tosa og spæla við Teiti
Pernille Rosendahl hevur boðið til eitt prát um tónleik, avbjóðingar og møguleikar, Føroyar og um uppvøksturin í Norðurjútlandi, sum var øðrvísi enn hjá teimum flestu. Ein uppvøkstur, sum var lopfjølin til tónleikayrkisleiðina hjá songskrivaranum, sum nú er 45 ára gomul.
Tónleikurin var vegurin út
Pernille Rosendal, systurin, Chistina Rosendahl, sum er filmsleikstjóri, og bróðurin, Vagn Luv, sum er framleiðslustjóri, eru vaksin upp í Aalborg við einum harðligum pápa. Tað hevur havt stóra ávirkan á hana og systrarnar báðar hava fyri stuttum gjørt fleiri samrøður í samband við frumsýningina av filminum hjá Christinu Rosendahl um lívið handan múrarnar á Danner-stovninum.
"Eg komi á ongan hátt úr einum musikalskum heimi. Eg komi frá einari kristnari keypmansfamilju í Norðurjútlandi, har tað at vear listafólk als ikki var ein møguleiki. Eg eri uppvaksin rættiliga regulfast í einum vælhavandi heimi, har vit høvdu stoltar siðvenjur, har vit skuldu gera okkum ómak, vera røsk og har vit skuldu fara væl við øðrum fólkum. Tað var handilsfyritøkan hjá abba mínum, sum bygdi á rættiliga regulfastan menniskjaligan hugburð. Hann var vitin í familjuni – ein veruligur Godfather-persónur, so eg eri uppvaksin í einum sera patriarkalskum mynstri við rættiliga góðum virðum. Orsøkin til, at eg byrjaði at skriva tónleik var uttan iva ein uppgerð við tað lívið, sum eg komi frá. Eg eri barnvaksin í einari sera dysfunktionellari familju, við einum pápa, sum drakk rættiliga illa og sum var øgiliga harðligur. Systir mín hevur akkurát givið út ein dokumentarfilm, 'Vold i kærlighedens navn', har hon á fyrsta sinni kemur út við boðskapinum um at vaksa upp og vera í lívsvanda meginpartin av lívinum. Fólk hava ofta spurt “hvussu kunnu tit vera komin úr hasum lívinum og øll trý arbeiða í listarheiminum?”. Eg dugi væl at síggja at tað at vaksa upp í støðugum lívsvanda, og vaksa upp við nøkrum virðum, sum øðrumegin eru sterk og góð og hinumegin hava verið so myrk og avskeplað, hevur skapt ein tørv í okkum at finna eitt 'rúm', har vit sjálv høvdu seinasta orðið. Ella sagt á ein annan hátt – eitt stað, har man leitar eftir øðrum menniskjum, so man ikki er einsamallur. Tí haldi eg faktiskt at tað er ein orsøk til, at vit øll trý eru blivin listafólk. Ofta hava vit lyndi til at spyrja – hví gerast vit listafólk? Tað er tí man hevur havt ein truplan barndóm. Eg kenni at tað passar øgiliga væl uppá meg, og eg veit eisini, at orsøkin til at eg arbeiði sum eg geri í dag, er ein vón um at røkka øðrum menniskjum. Tað er – heilt egoistiskt – mín máti at rætta hondina inn í veruliga heimin fyri ikki at avbyrgja meg sjálva," sigur Pernille Rosendahl.
Gjørdi tónleik á kvistinum
Ofta hendir tað, tá Pernille skapar tónleik, at hon reint metaforiskt – í eina tíð – mentalt trekkir seg aftur; fyri at fáa tann neyðuga friðin og kunna savna seg um uppgávuna:
Tað snýr seg um samskifti, og um at hyggja fólk í eyguni og gera mun við sínum arbeiði - Pernille Rosendahl
"Fyri meg snýr sjálv tilgongdin at skriva tónleik seg nógv um at leita inneftir. Og um at vita, hvat tað er, sum rørir ein sjálvan, so eg kann fortelja ta søguna, eg vil fortelja. Tað er eitt øgiliga innanhokið arbeiði, har eg fari í híð og siti, júst sum H. C. Andersen, í lítla kamarinum á kvistinum við nørda arbeiðinum, sum liggur í at seta saman tað, sum eg vil hava fram, og skriva tónarnar. Tað er heilt øðrvísi samanborið við, tá vit fara út at spæla tónleikin. Tað er ein heilt onnur orka, tá vit royna at røkka inn í lívið hjá øðrum menniskjum; og fyri meg kunnu hesi bæði tingini als ikki liva uttan hvørt annað. Eg kenni eisini tónleikarar, sum als ikki eru áhugaðir í at spæla “live, og tað var eg heldur ikki, tá eg var yngri. Tá eg byrjaði at spæla, vendi eg ryggin til áskoðararnar, men í dag havi eg viðurkent at tað er har, at alt tað, sum eg havi sitið inn í 'maskinrúminum' við, sleppur at festa seg. Tað snýr seg um samskifti, og um at hyggja fólk í eyguni og gera mun við sínum arbeiði. Eg trúgvi veruliga, at vit við tónleikinum tala við nøkur støð í heilanum, sum vit vanliga ikki hava samband við. Tað, at man røkkur heilt inn í tað innasta í øðrum menniskum, og skapa eitt heilt nýtt minni – tað er fyri mær ein partur av tí intelligensi, sum vit framvegis ikki kenna serliga nógv til. Har er nakað, sum er heilt fyri mær í samskiftinum, tá vit eru úti og spæla," sigur Pernille Rosendahl.
Røddin gjørdist mítt amboð
Tá hon var yngri, spældi Pernille Rosendahl klaver. Men tað var røddin, sum gjørdist hennar 'ljóðføri'.
"Tá eg fór úr 3. G, fór eg á ein sangskúla. Har hitti eg Billie Koppel, sum er dóttur Thomas Koppel og Anni (Thomas & Annisette Koppel, blðm.), og gjørdist kórsangari í Savage Rose. Tað er byrjanin, har eg valdi at byrja at syngja. Og so gekk tað skjótt, tí tað var har vit funnu hvønn annan – tónleikurin og eg. Síðan tá havi eg altíð vitað at tað skuldi vera tað," greiðir Pernille Rosendahl frá.
Í tíðini sum kom, hevði Pernillse ikki so stóran tørv fyri at gera sín egna tónleik, men hon hevði stóra gleði av, og mentist nógv, av at vera kórsangari. Og eftir eina serliga hending, misti Pernille í nøkur ár heilt hugin til at gera tónleik.
“Eg hevði nøkur ár, har eg bara sang kór og slett ikki hevði tørv á at gera mín egna tónleik. Eg var ógvuliga hugtikin av at standa aftanfyri listafólk, sum høvdu vant í so nógv ár. Eg stóð aftanfyri eina sum Anisette – tað er fáum unt, og eg havi bara sogið til mín burturav teirri vitan, sum tey høvdu. Pápi mín doyði, tá eg var fyrst í 20-unum, og tá misti eg eisini hugin at gera tónleik. Tá hevði eg nøkur ár, har eg als ikki spældi. Eg kom aftur til tónleikin umvegis eitt lítið kór – eitt kvinnukór, sum sang í Mariukirkjuni á Istedgade, har vit høvdu lænt lyklarnar. Tað vóru heilt vanligar kvinnur, okkum dámdi bara væl at syngja. Har var eingin, sum livdi av at syngja. Vit møttust og sungu, og høvdu ein kórleiðara í starvi, og tað gjørdist vegurin hjá mær aftur til tónleikin. Tað endaði faktiskt við, at kórið spældi á Roskilde Festivalinum, heilt nørdut og ókommercielt, bara tí vit vóru glaðar fyri at syngja”, smílir Pernille Rosendahl.
Vegurin aftur til songskrivingina kom eftir eitt tíðarskeið, har Pernille Rosendahl búði og hevði management í London. Tá hon flutti heimaftur, stovnaði hon Swan Lee saman við Jonas Struck og Emil Jørgensen, og tá hevði tørvurin flutt seg:
“Tá var eg liðug at syngja fyri onnur og eg merkti, at okkurt bankaði uppá. Eg var 26-27 ára gomul, áðrenn eg byrjaði at gera mítt egna. Tað er tað tíðarskeiðið og tann tilgongdin, sum systir mín lýsir í filminum “Stjernekigger”, og júst sum í dag valdi eg tá at skriva skeivan tónleik í einari handilsgjørdari tíð. Hetta var um tað mundi, tá Aqua var á odda. Ein tíð, sum stóð á herðunum á øllum teimum stóru orkestrunum frá 80-unum, har tað mesta snúði seg um “air-play”. Fyrst í 90-unum høvdu vit grunge og rokktónleikin úr USA øðrumegin, og so vóru tað tey stóru popp-tingini, sum ráddu í útvarpinum. Um hetta mundi gjørdi man í Danmark ikki sáttmálar við fólk sum gjørdu skeivan tónleik. Tí vóru vit fleiri listafólk, sum valdu at stovna okkara egnu útgevarafeløg, sum eitt slag av einari mótreaktión. Tað gjørdu vit eisini, og í 2001 kom Swan Lee út við einari verkætlan, sum vit høvdu arbeitt við í 5-6 ár. Tað endaði faktiskt við at ganga heilt væl, eisini tí at fólk um hetta mundi vóru svong eftir at hoyra okkurt annað.
Frá Swan Lee til The Storm til Pernille
Eftir at hava givið tvær plátir út, gavst Swan Lee í 2006. Hetta hendi stutt eftir, at bólkurin hevði gjørt sáttmála við eitt stórt felag í Týsklandi. Árið efti byrjaði Pernille Rosendahl saman við Johan Wohlert bólkin The Storm, sum virkaði fram til 2012. Bólkurin gav út tríggjar plátur – tvær teirra á egnum forlagi. Og í 2013 vendi kósin aftur fyri Pernille:
“Í 2013 hevði eg eitt tíðarskeið, har eg segði nei til alt. Eftir eitt langt tíðarskeið uppá trý ár, har eg gjørdi sjónvarp (X-Faktor) kendi eg á mær, eg hevði tørv á at hála stykkið úr. Eg hevði brúk fyri at skilgreina mína listarligu verkætlan, og tað gjørdi eg so. Eg fór aftur í híð”, flennir Pernille, og heldur fram: “Har sat eg so aftur í fleiri ár á mínum lítla kamari á kvistinum, myndaliga talað, og í fjør gav eg út soloplátuna “Dark Bird”; enn einaferð í einum sera handilsligum heimi, við øllum tí, sum tað inniber. Eg hevði eina treiska trúgv uppá, at tað nokk skuldi fara at “larma” eitt sindur, og eg mátti bara ásanna, at tað hevur verið sera torført at útgeva kompleksan tónleik í tí tíðini, sum vit liva í í dag”.
Síðan “Dark Bird” hevur Pernille arbeitt við og innspælt eina EP, sum verður givin út til várs. Samstundis hevur hon verið á rundferð. Eisini hevur hon skrivað tónleik til eina dansileik undir Århus 2017, sum eitur “Elsker dig for evigt” og sum er ein partur av einari trilogi yvir filmarnar hjá Susanne Bier við einari operu, einum sangleiki og einari dansiframsýning. Ummælarunum róstu leikinum, og lýstu hann at vera “et potent og lidenskabeligt stykke danseteater”.
Tíðin í X-Faktor
Sjálvt um hon byrjaði við at siga nei, tá tey ringdu og bóðu hana vera dómara í X-Faktor, endaði tað við, at Pernille Rosendahl dómari í sendingini frá 2010 til 2013.
“Instinktivt svaraði eg nei. Men so hevði eg ein góðan vin, sum var fyrrverandi stjóri fyri Universal Music i Danmark, sum segði mær, at tað heilt einfalt var ein skeiv avgerð. “Nú hevur tú snarað til vinstru alt lívið, nú er tíðin komin til at snara til høgru”. Tað eri eg honum rættiliga takksom fyri, tí eg var ein so øgiliga væl dámd indie-prinsessa, og hatta við at trakka inn í ta mest kommerciellu sjónvarpssendinga, sum yvirhøvur finst á jørð, var í grundini ímóti øllum viti og skili. Orøkin til, at eg segði ja, var, at eg dugdi at síggja, at hetta í nógvar mátar savnaði nakrar av teimum tankum, sum eg hevði spælt við. Tá heimurin er so kommerciellur, tá má vera eitt ella annað punkt, har onkur roynir at siga: “Nú royna vit líka at spæla okkurt annað og uppá ein annan máta”. Tað kann eisini vera eitt rák í teimum kommerciellu tíðunum, at man tosar niður til tey fólkini, sum sita hinumegin útvarpið ella skermin við bara at geva teimum tað, tey kenna. Hetta tíðarskeiðið prógvaðu vit, at tað ber til at bjóða lurtarunum og hyggjarunum av og siga, at tað saktans ber til at hoyra okkurt øðrvísi, tí vit valdu at gera nakrar aðrar tulkingar og royndu at taka tað, sum á enskum verður kallað “slickness” út úr samleikanum hjá sendingini fyri at skapa eitt øðrvísi musikalskt mál. So eg var hjartansfegin um, at eg tók ta avgerðina, sigur Pernille.
Árini, hon var dómari í X-Faktor, fekk Pernille Rosendahl eisini høvi til at arbeiða við fleiri føroyskum listafólkum:
“Eg arbeiddi við fleiri føroyingum, sum vóru heilt øðrvísi enn danskararnir vóru. Teir komu heilt einfalt við einari heilt aðrari mentan. Eg merkti alt fyri eitt, at talan var um fólk, sum høvdu nørdað við teirra tónleiki, og sum komu við nøkrum, sum var øgiliga lýtaleyst. Og so vóru tey eisini øgiliga evnarík. Eg kendi tað sum, at her komu fólk, sum vóru nógv meira mentað um lyndi í tónleikinum enn meginparturin av dønunum var, og tað var stuttligt at uppliva. Og so eri eg púra burtur í fólki, sum eru dugnalig”, sigur Pernille og heldur fram: “Tá fólk eru farin í einrúm við einum ljóðføri og hava brúkt tíð til at gerast betri – tað klári eg ikki at standa ímóti. So eg hevði eitt brennandi hjarta fyri føroyingunum. Og í tí stóru sorteringstilgongdini var tað bara so, at tá ein føroyingur kom, so høvdu vit ikki fyri neyðini at hoyra viðkomandi – tey sluppu bara víðari alt fyri eitt, og vit vistu, at tað fór at gerast gott”.
Pernille Rosendahl – í tónleikans tænastu
Fyri Pernille Rosendahl kemur tað heilt av sær sjálvum, at hon skal brúka seg sjálvan sum talirør í tónleikans tænastu. Tað er nakað, sum kemur innanífrá. Heilt inni frá hjartanum. Og økið viðvíkjandi rættindunum og lønarviðurskiftunum hjá tónleikarunum liggur henni serliga á hjarta:
At vera listafólk í dag er sum at vera ein humlubi - Pernille Rosendahl
“Eg eri vaksin upp við teirri vitan, at vit skulu ansa eftir hvørjum øðrum, og eg eri vaksin upp í einari øgiliga politiskari familju, sum hevði stóran áhuga fyri samfelagnum. Tí er tað náttúrligt fyri meg ikki bara at hugsa um seg sjálvan, men eisini at hyggja rundan um seg fyri at síggja, um onkur hevur brúk fyri einari hond. Og tá tað snýr seg um rættindi og lønarviðurskifti hjá listafólkum, eru vit framvegis ikki komin longur enn hartil, hvar tað at vera listafólk í dag er sum at vera ein humlubi – fyri nógv av okkum átti tað í roynd og veru slett ikki at borið til. Tað er eitt øgiligt ósamsvar. Tað er meira tónleikur nú enn nakrantíð, og tað kann breiða seg longur út enn nakrantíð. Tað dámar mær væl. Trupulleikin er, at í løtuni enda rættiliga nógvir pengar í skeivum lummum. Eg sakni, at teir stóru miðlaberararnir binda seg og gera ein mentanarpolitik. Eg eri fullgreið yvir, at øll kunnu levera innihald, men vit lata bara frá okkum øgiliga gott innihald. Eg sakni, at tey síggja tað sum eina samfelagsskyldu at siga: “Vit eru við til at tryggja tað superkvalifiseraða innihaldið”. Har haldi eg ikki, at multinationalu fyritøkurnar, so sum Facebook, Google og YouTube, taka sína ábyrgd í nóg stórum álvara. Tí fari eg altíð at tala til frama fyri mínum starvsfeløgum, sum eg kenni meg ógvuliga knýttan at. Eg eri sannførd um, at listafólk ikki arbeiða við listini fyri pengarnar skyld. Vit gera tað av øllum møguligum øðrum orsøkum, og vit gera tað, tí vit duga ikki at lata vera. Mínir starvsfelagar eru hart arbeiðandi fólk, og tá vit hyggja at lønini tey fáa og samanbera hann við tímanýtsluna, tá ger tað mær ilt at síggja, at umstøðurnar hjá okkum ikki eru betri enn tær eru. Tað er ikki tí vit bara skulu grenja, men eg veit, at vit framvegis eru noydd til at fáa fleiri bein at gnaga fyri at fáa eina ársinntøku. Eitt sindur frá “live” framførslum, eitt sindur frá rættindapeningi og vit SLÍTA okkum sundur fyri at fáa endarnar at røkka saman. Til dømis er tað púra vanligt, at tónleikarar hava onga pensjónsuppsparing. Valdi man til dømis at kanna lívið hjá einum tónleikara, høvdu vit sæð idealistar og fólk, sum brenna fyri teirra arbeiði, og eg haldi tað vera so harmiligt, at tey ikki fáa løn fyri sítt stríð. Tí vit geva heiminum nógv. Vit eru við til at skapa tey rúm, man kann fara inn í, og tørvurin er nógv størri enn hann nakrantíð hevur verið. Tað er tørvur á okkum, og eg vildi ynskt, at teir stóru miðlaberararnir varnaðust tað. Eisini síggja vit nú, hvussu tann fíni europeiski mentanararvurin verður útholaður av stórum amerikonskum feløgum. Men hygg til dømis til Týsklands, sum fer inn og sløkkir YouTube. Eg hámeti og fái íblástur av tí móti, sum skal til fyri at siga, at “vit eru mentanarberarar – tit mugu gjalda”. So – ynskir man veruligar broytingar, mást tú brúka teg sjálvan, greiður Pernille Rosendahl frá.
Limatiltak í Føroyum
I dag 22. november, tað er í dag, flýgur Pernille Rosendahl við Koda til Føroya fyri at vera við í einum limatiltaki, har hon, sum ein partur av tiltakinum skal tosa við Teit og spæla saman við honum. Um tað sigur Pernille:
“Eg eri eyðmjúk, nú eg fari til Føroya. Eg havi hoyrt Teit fleiri ferðir og kenni hann eitt sindur, og undirvísti seinasta vár til eitt tiltak, har hann eisini undirvísti. At fara inn í tónleikin við einari so idealistiskari tilgongd til tað at skapa tónleik – tað havi eg øgiliga stóra virðing fyri. Harafturat gleði eg meg rættiliga nógv til at sleppa at tosa við Teit og til at spæla saman við honum, tí eg eri ein stórur fjeppari hjá honum. So eg gleði meg til at koma upp hagar at spæla, men eg veit eisini, at eg komi til eitt fólk, sum arbeiðir seriøst og á einum høgum støði. Tí er tað eisini við stórari virðing – vit skulu gera okkara allarbesta”, sigur Pernille og leggur afturat: “Tað hevur eisini stóran týdning, at vaksa upp eitt stað, sum liggur fjart frá øðrum londum – eg haldi at man í Føroyum hevur fingið nógv fyri einki, tá tað snýr seg um at skapa tónleik – tit hava náttúruna og friðin. Tað misunni eg tykkum rættiliga”, sigur Pernille Rosendahl at enda.


text:
Einaferð fyrr í tíðini búðu løgmenn í Kálgarði í Sumba.
Kálgarðsbóndin, løgmaðurin, átti ellivu merkur av Víkini; Jenis í Laðangarði átti ta tólvtu. Men Jenis legði eina mørk sína móti einari kálgarðsbóndans mørk og so eydnu sína ímóti hinum tíggju. Hann spurdi tá kálgarðsbóndan, um hann vildi ikki leggja felag við seg, tí hann, Jenis, hevði so góða eydnu og hin onga. So løgdu teir felag (tó at Kálgarður var løgmansgóðs og tí ikki átti at vera lagt í felag), og síðan treivst væl hjá báðum. Men ongantíð sótu teir væl um sátt og skiltust síðan aftur úr felaginum. So visti eingin av, fyrr enn Jenis gjørdi ferð niður til Danmarkar til at stevna løgmanni.
Ein dagin, sum kálgarðsbóndin stendur úti fyri durum, sær hann ein bæriligan reyðklæddan mann koma ríðandi oman á Krossjarðargarðar og spyr, um nakar veit, hvør maður hatta er. Tá varð honum aftursvarað, at tað var sjaldsamt, at hann skuldi ikki vita, at hatta var Jenis í Laðangarði, sum hevði verið niðri eitt heilt ár og nú var afturkomin. Ikki frættist tíðindi úr Laðangarði til Kálgarðs, tó at skamt var ímillum — so hatskir vóru teir hvør á annan, laðangarðsbóndin og kálgarðsbóndin.
Stutt var umliðið, tá ið bræv kom til løgmans frá kongi, at hann skuldi búgva ferð sína niður til at verja seg fyri slíkum, sum honum var um kent. Men av tí at løgmaður var vorðin gamal og orkaði illa at ferðast, tók sonurin, Guttormur, ferðina uppá seg. Tá ið løgmanssonurin kom inn á slottið hjá kongi, rætti hann eitt silvursteyp fram, fult av peningum, í bøtur fyri faðir sín, men kongur vildi ikki taka við tí. Føroyingurin varð standandi og rætti armin út alla tíðina — steypið hevði hann í hondini. Í endanum bliknaði hann, og armurin vildi signa. Tá tók drotningin ein stól og skeyt inn undir armin á honum. Kongur blíðkaðist eitt sindur, fór til hansara og spurdi hann um eina sak, sum hann helt ímóti ráðnum einsamallur, hvat hann hugsaði um hana. Løgmanssonurin segði, at hann var so ungur og visti so lítið enn, men eitt visti hann: at tað var lóg í landinum, sum Gud og kongurin vildu. So varð vitni tikið av honum við tað sama: hann skuldi prógva tað innan fjórða dag, segði kongur. Guttormur settist at blaða í løgbókini og blaðaði í tvey samdøgur, men fann einki. Í endanum kom máttloysi á hann, hann slummaði fram á borðið, sum hann sat, og droymdi, at hann hevði blaðað eitt blað ov langt: hann skuldi kasta blaðið umaftur. Hann so gjørdi, tá ið hann vaknaði, fann, hvar tað stóð, og breyt inn fyri. Um morgunin, tá ið ráðið var samankomið á slottinum, fór hann fram fyri kong, skeyt bókina til hansara og vísti honum á, fyrst konginum og so hvørjum undan øðrum. Kongur vann sakina og var nú so findarblíður við hin unga løgmanssonin aftur fyri hjálpina, at hann gav honum vald at velja sær tann besta garð, í Føroyum var, at hava til løgmansgarð, og Guttormur valdi tá Steigagarð í Vágum. So mikið gjørdi sonurin, at faðirin varð sitandi í friði í sínum løgmansembæti.
Ein dagin, sum hann sat til borðs við konginum, spurdu hovmenninir hann, um hann hevði nakrantíð etið av fagrari borði. Ja, segði hann. »Hvussu tá?« spurdu teir. »Á knøum sínum,« svaraði hann, »tí hvat Gud hevði gjørt var tað fagrasta«. Kongur spurdi hann, hvussu nógv egg tann føroyska gásin varp. “Tólv, viðhvørt trettan,” svaraði hann.
Óføra sterkur var Guttormur. Einaferð, sum teir rullaðu ammur (stórar tunnur) í Keypmannahavn, tók hann eina og bar í føvninginum. Hann varð spurdur, hvussu tað bar til, at hann var so sterkur — hvat hann hevði havt til føði. “Feska mjólk og turt lambakjøt,” svaraði hann.
Frálíka vakur var Guttormur og væl at sær komin. Aðra ferðina hann var niðri og kom á slottið, skuldi tí drotningin leggja hug á hann. Tá kvað hann niðurlagið:
Skuldi á mjúkum armi sovið -
ljósið tað er brunnið -
lystug var tann liljan, meg væl unni.
Frá hesari ferð eru enn høvd á lofti tey orð hansara: »Mine vatter ligge under landets dronning« - hon sat á vøttunum hjá honum.


text:
Í dag umleið kl. 14.10 hendi ein syndarlig arbeiðsvanlukka í grótbrotinum á Hústoft í Eysturoynni.
Ein dumpari bakkaði útav ovarliga í grótbrotinum, har hann skuldi vippa eitt less av.
Av enn ókendum orsøkum fer dumparin á glið niður eftur skráanum, og endar á takinum í einum 3 metra djúpum hyli.
Sjúkrabilur, sløkkilið, froskmenn, politi og ein stórur arbeiðskrani vóru skjótt send á staðið, men umstøðurnar gjørdu, at ikki var lætt at bjarga føraranum, tí at talan er um ein dumpara, ið vigar 35 tons og trupult var sleppa tætt at vanlukkustaðnum.
Førarin – ein 73 ára gamal maður – bleiv staðfestur deyður á staðnum, eftir at hann var bjargaður út úr førarahúsinum.
Arbeiðseftirliið og politiið gera nærri kanningar av óhappinum.
Avvarðandi eru kunnaði.
Føroya Politi


text:
FK tíðindi, Tíðindi, Uppskriftir
Uppskrift: Dunnubringa stokt á pannu við grønmeti og rómasalati
Til tvey fólk
- 2 dunnubringur
- 2 leykir
- 1/2 reyðkál
- roykt salt
- 2 grønkálsbløð
- 2 dl. súreplaløg
- 2 spsk. súreplaedik
- 1 dl. oksabót
- 1 súrepli
- 1 dl. róma
- 1 neva timian
Rómasalat
- 1 reyðkálsblað
- 10 víndrúvur
- 2 stríputar reyðrøtur
- 4 spsk. róma
- 2 spsk. sinnop
- 1 sitrón
Tekur 40 minuttir at gera
Soleiðis gert tú
Sker rivur í skinnið á dunnubringunum. Steik á pannu við skinninum niður. Vend dunnubringuni, tá skinnið er brúnkað, soleiðis at báðar síður verða stoknar. Steik í uml. 10 minuttir.
Sker leykir og reyðkál í helvt. Koyr ikki skalið av leykunum. Steik leykir, reyðkál og smátt skorið grønkál saman við dunnubringunum. Krydda við royktum salti.
Rómasalat
Sker reyðkálið smátt og vend tí saman við víndrúvum, róma, sinnopi, flísum av stríputu reyðrótunum og saft av sitrónini.
Tak grønmetið av pannuni, tá tað er stokt og hevur fingið gylta skorpu.
Tá 5 minuttir eru eftir av steikitíðini, lat súreplaløg, súreplaedik, oksabót, róma, súreplastykkir og frískt timian á pannuna. Gev dunnubringunum eitt uppkók.
Sker dunnubringurnar í flísar og borðreið við stokta grønmetinum, rómasalatinum og rómasósini av pannuni.
Comments are closed


text:
Airport Shuttle fyri einans 225,-
Tit verða koyrd til dyrnar. Ómakaleyst.
Vit eru til fyri kundar okkara, og tí stremba vit eftir at nøkta einhvønn tørv.
Auto Taxi hevur í fleiri ár verið ein týðandi partur av lívinum hjá mongun borgarum í Tórshavnar Kommunu. Vinnulív og privatir persónar njóta gott av tænastuni hjá Auto.
Virksemi okkara verður rikið út frá snotiliga bygninginum, sum sæst á myndini til høgru.
Bústaður okkara er Niels Finsensgøta 28.
Auto Taxi er ein gomul og roynd hýruvognsstøð, sum altíð fylgir við í tí, sum hendir. Vit hava royndar og nýhugsandi førarar, sum altíð fylgja við, eisini í tí, sum hendir í útheiminum á júst okkara starvsøki.
Tað hevur tí stóran týdning, at vit eru besta og størsta hýruvognsstøð í landinum.
Vón okkara er, at tænasta okkara livir upp til tygara væntanir.


text:
- Tíðindi, mentan og ítróttur
Jóhan sendi Danmark í OL-finaluna
Danmark er aftur í einari OL-finalu.
Hetta er greitt, eftir at Danmark vann ein sannførandi 27-23 sigur á Spania.
Sigurin í hálvfinaluni gevur danska hondbóltslandsliðnum við monnum møguleikan at endurvinna OL-gullið frá Rio í 2014, tá teir skulu spæla finaluna móti Fraklandi leygardagin klokkan tvey.
Danmark omaná
Danmark byrjaði væl og var oman á allan dystin - til tíðir við fýra málum -, men kviku sponsku leikararnir góvu ongantíð upp.
Gonzalo Pérez de Vargas í spanska málinum forðaði fyri, at Danmark stakk av í byrjanini. Uttan málverjan, so vóru spaniólar um ein háls.
Ferð eftir ferð bjargaði Pérez de Vargas, tá danir høvdu upplagdar málmøguleikar.
Hansen og Landin gingu á odda
Stóru stjørnurnar hjá Danmark vóru Mikkel Hansen, ið skeyt 12 mál, og so Niklas Landin í málinum, sum báðir spældu sín besta dyst í kappingini.
Serliga Mikkel Hansen vísti, at hann er heimsins besti hondbóltsspælari. Ferð eftir ferð buldraði hann bóltin í málið, og ferð eftir ferð spældi hann sínar viðleikarar fram til fríar málmøguleikar.
Danmark fór til hálvleiks á odda við fýra málum, 14-10. Serliga danska verjan stóð væl allan dystin.
Tíverri sløsaði Danmark frá byrjan í seinna hálvleiki, og javnt og samt spældu røsku sponsku spælararnir seg inn aftur í dystin
Serliga Alex Dujshebaev var nærmast ein einmans-herur fyri Spania.
Jóhan kom inn og avgjørdi
Jóhan á Plógv Hansen sat á bonkinum inn til tað vóru tíggju minuttir eftir av dystinum, tá hann varð sendur á vøllin fyri Lasse Svan, ið júst hevði brent sín triðja opna málmøguleika.
Og føroyski høgri vongurin á danska landsliðnum fekk ein avgerandi leiklut, tá tað manglaði ein minuttur av dystin.
Jóhan á Plógv Hansen bleiv spældur fríur av Mathias Gidsel, og hóast Jóhan á Plógv Hansen bleiv taklaður, so eydnaðist tað honum at skjóta bóltin í málið aftur um bakið á sær sjálvum.
Nú skal Jóhan á Plógv Hansen spæla OL-finalu saman við Danmark leygardagin klokkan tvey.
Sí eisini


text:
Venjingarhølið í Ítróttarhúsinum á Svangaskarði er nú tókt til nýtslu hjá øllum borgarum í Nes kommunu. Tað er ókeypis at nýta venjingarhølið.
Fyri at sleppa inn í venjingarhølið er neyðugt at hava lykil. Lykilin fæst frá umsjónarfólkinum, telf. 565008, og goldið verður kr. 200,00 í depositum fyri lykilin.
Við lyklinum fæst eisini atgongd til skiftingarrúmini og WC.
Ein skal verða 16 ár fyri at fáa lykil. Borgarar í Nes kommunu undir 16 ár hava atgongd til venjingarhølið saman við vaksnum.
Reglugerð fyri venjingarhølið er sjónlig í hølinum.


text:
Føðslubót kann vera føðsludrykkur, sonduføði, dessert ella súpan. Í hesari grein verður greitt nærri frá teimum føðsludrykkjum, ið kunnu keypast á apotekinum.
Føðslubót kann brúkast á hendan hátt:
Føðsludrykkir eru fyri tey, ið ynskja at fara fram (fitna), mangla matarlyst, og sum annars ikki fáa nóg mikið av proteinum og orku úr vanliga kostinum.
Serliga kunnu nevnast:
Tað er serliga, tá ið tú ert sjúk/ur, ella tá ið annað órógvar kroppin, at tær tørvar serliga nógva orku, men matarlysturin er ikki altíð tann besti tá.
Nógv eldri fólk kunnu missa matarlystin uttan veruliga at vera sjúk. Tá matarlysturin ikki er so góður, er tað sjálvsagt, at tá verður ov lítið drukkið og etið, og tí lætna fólk. Tá fólk lætna undir sjúku, ella tá ið tú eldist, svinna vøddarnir, og tú møðist, og tískil er størri vandi fyri at detta og fáa beinbrot. Tí er tað serliga týdningarmikið at fáa nokk av mati og drekka fyri at styrkna og fáa hýrin aftur. Tað kann taka tíð at fáa matarlystin aftur, og tí er tað av stórum týdningi at fáa íblástur til, hvat man kann eta og drekka í hesum tíðarskeiði.
Hjá teimum, ið hava ringan matarlyst, er tað ofta lættari at fáa flótandi føði í seg, og her eru føðsludrykkirnir ein góður máti at fáa so nógvar kaloriur sum gjørligt.
Tørvurin á orku er tengdur at vekt, kyni, aldri, og eftir hvussu nógv tú rørir teg. Tað vil siga, at munur er á tørvinum, hvørt tú liggur í songini ella ert á fótum.
Føðsludrykkirnir fáast sum lítlar fløskur við skrúvuloki. Føðslubót finst tó eisini sum dessert, súpan og sonevnt krem.
Fullgildigir drykkir
Summir drykkir innihalda tey føðsluevni, ið eru neyðug í kostinum, og innihalda vitaminir, mineral og rætta lutfallið millum protein, fitievni og kolhydrat. Hetta eru teir sonevndu fullgildigu drykkirnir.
Drykkir sum ískoyti
Tað finnast eisini føðsludrykkir, ið eru blandaðir av eitt nú saft. Í saftini eru protein og kolhydrat. Hesir drykkir eru bert egnaðir sum ískoyti til matin. Teir innihalda ikki øll tey neyðugu føðsluevnini, men innihalda orku og protein í ymiskum mongdum og møguliga eisini vitaminir og mineral.
Protein-drykkir
Føðsludrykkirnir vera ofta nevndir protein-drykkir, orkudrykkir ella ískoytisdrykkir. Serliga orðið protein-drykkur verður nógv brúkt. Summir av drykkjunum hava protein í heitinum, og tískil halda fleiri, at tað eru hesar, tey skulu keypa. Tað merkir ikki, at hinir ikki hava protein í, tí teir innihalda eisini protein. Er føðslubótin einasti kostur, fært tú ov nógv av proteinum, um tú bert tekur teir við eyka proteinum í.
Teir, ið hava protein í heitinum, innihalda sum sagt eyka nógv protein og eru góðir at fáa t.d. sum ískoyti beint eftir skurðviðgerð og í sambandi við ávísar sjúkur, sum skulu lekjast, ella vøddar, sum skulu styrkjast.
Sí meira um tey ymisku sløgini niðanfyri.
Føðsludrykkir verða býttir í tveir bólkar:
1) Fullgildug føðslubót (Grundað á mjólk)
Fresubin: energy/energy fibre/yocreme/2 kcal/2 kcal fibre
Nutridrink: original/multifibre/yoghurt style/compact/compact fibre
Resource: komplet næring/2,0/2,0 fibre/soup/dessert fruit/2,5 compact/2,5 fibre compact
Fullgildug føðslubót sum einasta orkukelda, skal helst bert nýtast í styttri tíð, áðrenn tú eigur at umhugsa sonduføði.
2) Ikki-fullgildug føðslubót (føðslu ískoyti, grundað á antin mjólk ella saft/djús)
Fresubin: protein energy/juice/creme
Nutridrink: protein/compact protein/juice style/creme
Ressource: protein/addera plus
Hvat slag av føðslubót, og hvussu stóra nøgd ein skal hava, er sera ymiskt, tí tað er treytað av tørvinum og støðuni hjá tí einstaka persóninum.
Ikki-fullgildug føðslubót verður serliga brúkt sum ískoyti til kostin hjá teimum, sum ikki eta so nógv, og sum ískoyti til fólk, ið hava ein serligan tørv á meir protein. Eitt nú í sambandi við sjúkuna KOL, livrasjúku, eftir drúgvari sjúkralegu, nýliga skurðviðgjørdar sjúklingar og til tey, ið eru í viðgerð fyri krabbamein. Her er føðslubótin við eyka proteinum góð, tí tað hjálpir til at byggja kropp og vøddar uppaftur. Tí tað vísir seg ofta at vera torført at fáa nøktandi kost. Føðsludrykkirnir grundaðir á djús/saft hóska seg væl til fólk, sum ikki dáma smakkin og konsistensin í føðsludrykkjunum, sum eru grundaðir á mjólk. Fólk, sum hava vaml, hava ofta lættari við at drekka føðsludrykkir, sum eru grundaðir á djús.
Smakkurin hevur eisini stóran týdning, tá tú ikki hevur so góðan matarlyst. Eitt gott hugskot er at skifta ímillum teir ymisku smakkirnar. Øll sløgini av føðslubót finnast við ymiskum smakkum, t.d. sjokulátu, banan, jarðber, vanilju, kaffi, aprikosu osfr.
Tað finnast kassar, ið eru blandaðir við ymiskum smakkum í, so tú kanst royna, hvønn smakk tær dámar best. Annars verða føðsludrykkirnir seldir við 4 íløtum í einum pakka, og tá er tað sami smakkur í pakkanum.
Og tað er sum sagt møguligt at fáa ymisk sløg av føðslubót: Vanligur drykkur, jogurt-líknandi og djús.
Vanliga eru eingi hjáárin, tá ein drekkur føðsludrykkirnar. Tað er týdningarmikið ikki at drekka eitt ílat beint undan eini høvuðsmáltíð, tí annars verður lítið annað etið.
Føðsludrykkir kunnu drekkast sum ein millummáltíð ella vera ístaðin fyri eina minni høvuðsmáltíð. Teir eru eisini serliga væl egnaðir at drekka undir eini máltíð ella ístaðin fyri drykkir, sum ikki innihalda protein, eitt nú vatn, kaffi, te, saft og sodavatn. Verða drykkir valdir uttan vitaminir og mineral, er tað ofta eitt gott hugskot at taka eina vitamin/mineral-tablett sum ískoyti.
Teimum flestu dámar føðslubót kalda úr køliskápinum. Men tað er eisini møguligt at hita – tó ikki kóka.
Tú kanst velja at borðreiða føðsludrykkin á ymiskan hátt. T.d. kanst tú borðreiða drykkin sum ís, heitt kakao við róma ella koyra drykkin í suppu, eplamos og líknandi. Fá fleiri góð hugskot her.
Inniheldur tey neyðugu føðsluevnini í kostinum og tað rætta lutfallið millum protein, feitt og kolhydrat. Føðsludrykkirnir innihalda eisini vitaminir og mineral. Kann brúkast sum ískoyti saman við matinum, men tað kann eisini vera einasta føðslukelda, ein fullgildur drykkur.
Innihaldið er tað sama sum tann vanligi drykkurin, men við Compact eru einans 125 ml í hvørjari fløsku (hinir eru á 200 ml). Hetta kann muna serliga væl, tá ið matarlysturin ikki er góður. Hetta kann bæði vera ein fullgildur drykkur og ein ikki-fullgildur drykkur. Ein meginregla er, at um orðið protein finst í heitinum á drykkinum, er talan um ein ikki-fullgildugan drykk.
Føðslubót við hægri innihaldi av proteinum enn tað vanliga finst bæði sum ”vanligt” ella Compact. Protein fæst úr kosti sum t.d. kjøti, fiski, mjólkaúrdráttum ella bønum. Hetta er ein ikki fullgildugur drykkur.
Hetta er føðslubót við ymiskum trevjum. Trevjurnar í drykkinum minna um trevjurnar, tú fært úr vanligum heilsugóðum kosti.
Hetta kann vera við til at geva eina góða bakteriufloru í tarmunum og minka um vandan fyri ígerð og ávikavist leysum og hørðum lívi. Hetta er ein fullgildur drykkur.
Hesir drykkir eru ikki fullgildugir. Teir innihalda ikki feitt, men teir eru eitt gott ískoyti fyri tey, ið ikki eta so nógv. Teir eru frískligir og hóska væl til tey, ið ikki brýggja seg um teir drykkirnar, ið eru grundaðir á mjólk – teir ”vanligu” drykkirnar. Ofta góðir fyri tey, ið hava vaml.
Hetta er ein fullgildug súpan til tann, ið ynskir ein annan møguleika enn teir søtu føðsludrykkirnar.
Hetta er eitt sonevnt krem, sum verður sopið við skeið, og sum hevur ein fastari konsistens. Finst bæði sum fullgildugt og ikki-fullgildugt, alt eftir hvat fyri slag ella merki tað er. Fleiri smakkir eru. Hetta er eitt annað gott alternativ.
Sum tað liggur í orðinum, er hetta ein fruktdessert og er eisini ein annar møguleiki enn føðsludrykkirnir. Hetta er ein fullgildug føðslubót.
Føðslubót til vaksin er ikki egnað til børn undir 3 ár og verður við fyrivarni givin børnum millum 3 og 6 ár.
Tí er best at velja føðslubót, ið er gjørd til børn. Føðslubótin finst millum annað sum smoothies, ið er gjørd serliga til børn.
Tað eru 3 ymiskar fyritøkur, ið framleiða føðslubót, sum apotekini selja. Ymiskt er, hvat tey ymisku apotekini hava á goymslu, men øll merkini kunnu bíleggjast. Tey trý merkini eru:
· Nutricia (Nutridrink)
· Fresenius-kabi (Fresubin)
· Nestlé Healthcare Nutrition (Resource)
Tey ymisku merkini hava eitt stórt úrval av ymiskum føðsludrykkjum. Føðslubótar val er grundað á tørvin hjá tí einstaka, og hvat honum dámar.
Á heimasíðuni hjá Nestlé sæst, at tey viðmæla 5-7 íløt um dagin, um føðslubótin er tann einasti kosturin. Tá er tað neyðugt, at tað er tann fullgilduga føðslubótin. Er talan um ískoyti til kostin, verða 1-3 íløt viðmæld.
Metir læknin, at viðkomandi er serliga sjúkur/veikur, kann føðslubótin fáast á forskrift og hervið fáa tilskot, uppá sama máta sum við heilivági frá Heilsutrygd. Hetta er ein meting, læknin ger.
Les meira um tey ymisku sløgini á heimasíðunum niðanfyri.


text:
Arbeiði uttanlands
Arbeiðir tú uttanlands, kanst tú ómakaleyst savna øll tíni fíggjarligu viðurskifti og lata Norðoya Sparikassa taka sær av teimum.
Heildarkundar fáa leiri fyrimunir, t.d. kappingarføra rentu á inn- og útlánum og ymsar ókeypis tænastur. Eisini geva vit góð ráð um fíggjarviðurskifti, og hvussu tey best verða skipað.
Kundi tú hugsað tær at fingið góð ráð um t.d. samansparing, bústaðarlán, tryggingar, eftirløn, íløgur, gjaldkort ella uttanlandsflytingar, ert tú vælkomin at seta teg í samband við okkum og biðja um eitt kundaprát.
Ring á tel. 475000 ella send eitt teldubræv til ns@ns.fo.
Lønarkontu í Norðoya Sparikassa
Lønin kemur inn á lønarkontuna, og hon verður eisini brúkt til at gjalda fastar útreiðslur við. Tú kanst taka pening út og seta pening inn. Tá ið føstu útreiðslurnar eru goldnar, kanst tú brúka tað, sum er eftir, sum tú vilt.
Ókeypis at stovna
Lønarkontan er ókeypis at stovna, og tú kanst knýta fleiri tænastur til lønarkontuna, til dømis Dankort, Visa/Dankort, MasterCard, netbanka og netbanka sum app. Við netbankanum fært tú yvirlit yvir fíggjarligu viðurskifti tíni, og tú fært avgreitt tey skjótt og bíliga.
Løn frá útlendskum veitara
Fært tú løn frá útlendskum veitara, fært tú lønina trygt inn á lønarkontuna í Norðoya Sparikassa. Tú skalt bara upplýsa IBAN-nr. títt og SWIFT-kotuna hjá Norðoya Sparikassa: NOYAFO21. Norðoya Sparikassi samstarvar eisini við Sparekassen Kronjylland. SWIFT-kotan hjá Sparekassen Kronjylland er: KRONDK22.
Tað er skjótt, bíligt og trygt at taka ímóti peningi úr útheiminum, tá ið flytingar verða gjørdar við SWIFT.
Minst tí til at geva arbeiðsgevaranum upplýsingarnar, sum eru nevndar omanfyri. Saman eyðmerkja hesar tína kontu í Norðoya Sparikassa.
Uttanlandsflyting
Verður peningur fluttur tær úr øðrum londum enn ríkisfelagsskapinum, ella flytir tú pening til hesi lond, verður tað avgreitt trygt og skjótt við SWIFT (Society for the Worldwide Interbank Financial Telecommunication), sum er ein altjóða avtala um flytingar millum peningastovnar. Sparikassin hevur eitt víðfevnt samstarv og kann avgreiða uttanlandsflytingar millum flestu lond í heiminum.
- BIC/SWIFT: Bank Identifier Code er altjóða eyðkenniskotan hjá einum peningastovni. BIC verður eisini nevnt SWIFT-kota. SWIFT-kotan hjá Norðoya Sparikassa er NOYAFO21.
- IBAN: Merkir International Bank Account Number og er títt egna kontunummar bara við uppaftur fleiri tølum og verður brúkt til flytingar ímillum lond. IBAN-nummarið stendur á kontuavritinum ella í netbankanum undir kontutreytum.
SWIFT-flytingar kunnu eisini verða avgreiddar í netbankanum, ella sendir tú okkum eina SWIFT-umbøn í telduposti til ns@ns.fo.
SWIFT-umbøn fæst á hesum leinki.
Meir fæst at vita um SWIFT-flytingar, vendir tú tær til eina av deildum okkara.
Avgreiðslugjøld og kostnaðir fyri SWIFT-flytingar.
Lønarkontu í Norðoya Sparikassa við tilknýti til netbankan
Arbeiðir tú uttanlands og hevur lønarkontu í sparikassanum, ber til at avgreiða fíggjarørindi tíni í netbankanum.
Við netbankanum kanst tú m.a.:
- Síggja kontuyvirlit, saldur og bókingar
- Gera flytingar, hópflytingar og uttanlandsflytingar (SWIFT-flytingar)
- Stovna fastar flytingar
- Keypa og selja partabrøv
- Síggja komandi gjaldingar og skjalagoymslu
- Samskifta við kundaráðgevan í tryggum teldupostkervi
Netbankin er ókeypis at stovna, og árligt gjald verður ikki tikið fyri netbankan. Vinnuligi netbankin er eisini ókeypis at stovna og kostar kr. 250 um árið.
Kostnaðir fyri netbankatænastur.
Netbankin sum app
Við netbankanum sum app kanst tú altíð avgreiða fíggjarviðurskifti tíni og fáa yvirlit yvir fíggjarstøðuna - sama nær og hvar. Netbankin sum app virkar á flestøllum snildfonum og teldlum.
Netbankin sum app er rætta loysnin fyri teg, sum vil vera óheftur av tíð og stað. Neyðugt er at hava netsamband, men tær nýtist ikki at hava atgongd til teldu at avgreiða fíggjarørindini. Netbankin er altíð til taks - sama nær og hvar.
Skalt tú hava netbankan sum app, mást tú fyrst hava netbankaavtalu. Síðan meldar tú netbankan til sum app.
Við netbanka appini kanst tú avgreiða meginpartin av tí, sum tú avgreiðir við vanliga netbankanum, t.d. síggja kontuyvirlit, saldu og komandi gjaldingar umframt at flyta pening o.a. Við netbankanum sum app mæla vit tó til, at tú læsir snildfonina, so at óviðkomandi ikki sleppa fram at netbankanum á tann hátt.


text:
Lýsing
Hevur tú hug at royna teg sum marknaðarfólk í Betri Banka?
Til Marknaðardeildina sóknast vit eftir einum eldhugaðum marknaðarfólki, ið brennur fyri talgildari marknaðarføring, marknaðarátøkum, lýsingartilfari, samskipan og íverksetan av átøkum og miðlan.
Marknaðardeildin í Betri Banka hevur týðandi leiklutin at stuðla undir, at kundar okkara fáa so viðkomandi og fullfíggjaða kunning sum til ber um tænastur og møguleikar, soleiðis at kundin fær bestu fortreytir fyri at taka rættar fíggarligar avgerðir.
Um starvið Arbeiðsdagurin á Marknaðardeildini er fjølbroyttur við nógvari ferð á, og saman við leiðaranum á deildini fevna tínar uppgávur millum annað um:
- at framleiða tilfar til sosialar miðlar, bæði í skrift og visuelt
- at umsita samskifti og lýsingartilfar á heimasíðuni, netbankanum og øðrum sosialum miðlum
- at fremja hugskot í verki
- at leggja til rættis og skipa fyri kundatiltøkum
- aðrar uppgávur, so sum umsiting av reklamulutum, samskifti við sosialar miðlar, arbeiða við úrslitum frá marknaðarkanningum og aðrar fyrifallandi uppgávur á deildini
Um teg
Vit ímynda okkum, at tú hevur viðkomandi útbúgving frá hægri lærustovni innan marknaðarføring ella líknandi. Viðkomandi royndir eru eisini ein fyrimunur.
Vit ynskja, at tú:
- hevur stóran áhuga í talgildari marknaðarføring
- megnar at hava yvirlit, samstundis sum tú ert ágrýtin og arbeiðssom/samur, soleiðis at allar uppgávurnar verða loystar væl og skjótt
- ert proaktiv/ur og hevur jaligan hugburð
- brennur fyri at skipa og fremja nýskapandi hugskot í verki
- dugir væl at orða teg í skrift og talu
Vit bjóða
- eitt spennandi starv í eini stórari fyritøku, har tú fært møguleika at seta tín dám á starvið
- fakliga dugnaligar starvsfelagar, sum brenna fyri at flyta Betri Banka víðari fram á leið
- eitt arbeiðspláss, har pláss er fyri bæði fakligari og persónligar menning, og har starvsfólkatrivnaður og kundanøgsemi hevur hægstu raðfesting
Setanarviðurskifti
Setanartreytir verða ásettar sambært avtalu.
Umsóknarfreistin er 30. september 2021
Starvið verður sett skjótast til ber. Tó hava vit tíð at bíða eftir rætta persóninum.
Ynskir tú at vita meira um starvið, ert tú vælkomin at venda tær til Annu Eystberg Hofgaard, marknaðarleiðara í Betri Banka, telefon 348 251 ella Beintu Wilhelm, HR-leiðara, telefon 348 224.
Ert tú áhugað/ur í starvinum? Send umsókn við viðkomandi skjølum til starv@betri.fo


text:
Umboðini, ið vóru vald til aðalfundin herfyri hava avgjørt hvussu nevndarsessirnir skulu býtast.
Starvsnevndin: Egil Olsen formaður, Armgard Sørensen kassameistari, John Nielsen, Charlotta Nielsen og Pól F. Joensen. Tiltakslimur: Fróði Olsen
Fótbóltsnevndin: Pól F Joensen formaður, Danjal Eli Vest og Jan Ole Farstad. Tiltakslimur: Torbjørn Hermansen
Ungdómsnevndin: Charlotta Nielsen forkvinna, Jónvør Bjarkhamar, Eyðdis Ellendersen, Angelie Johannesen. Tiltakslimur: Mia Krog Sørensen
Avgjørt varð eisini at seta seks arbeiðsbólkar, sum verða mannaðir við fólki úr nevndunum og fólki við serligum førleikum innan fyri ávís økir.
Arbeiðsbólkarnir eru:
- Sponsorbólkur
- Rakstrarbólkur
- Sáttmálabólkur
- Tiltaksbólkur
- Vallar/dystarbólkur
- Miðlar/samskiftisbólkur


text:
Í morgun, týsmorgunin 5. oktobur 2021, vóru Katrin Jacobæus, forkvinna í CP Føroyum, og Malan K. Zachariassen, næstforkvinna, bjóðaðar við í sendingina, Góðan morgun Føroyar, í Kringvarpinum. Har greiddu tær frá um Cerebrala Paresu og um nýggja kunnandi filmin, sum CP Føroyar nýliga hevur lagt út.
Komið varð inná hvat CP í veruleikanum er og hvussu fólk fáa førleikatarnið. Malan Zachariassen, sum umframt at vera næstforkvinna í CP Føroyum, eisini er mamma at barni við CP, greiddi somuleiðis frá um hvussu CP ávirkar gerandisdagin hjá henni og familju hennara.


text:
SKRÁ FYRI MENTANARNÁTTINA 2021
Kl. 17.00: Dyrnar lata upp. Kl. 17.00 – 22.00: Kokkur okkara Kristianna Nordoy borðreiður borðisk við salfiskamorli, smyrjibreyði við føroyskum viðskera og søtum. Kl. 17.00 – 01.30: Barrin… Read more » Les meira
FYRILESTUR, PRÁT OG KJAK VIÐ HØVUNDAN, LISBETH NEBELONG SUNNUDAGIN 10.10.21 KL.16.00
Sunnudagin 10.10.21 kl. 16.00 verður fyrilestur, prát og kjak við rithøvundanum, Lisbeth Nebelong. Útgangsstøðið verður í bókini, Tá ið einglar spæla Mozart, ið varð givin út á fyrsta… Read more » Les meira
Sunnudagsskúli í Føroyahúsinum
Sunnudagin 10. oktober verður sunnudagsskúli við sangi, bíbliusøgu og hugna í Føroyahúsinum kl. 11.00. Aftan á sunnudagsskúlan er barnavinaligur frokostur. Tað er sunnudagsskúlabólkurin á Oyrasundskollegiinum í samstarv við… Read more » Les meira
Hevur tú hug at gerast starvsfólk í Føroyahúsinum?
Føroyahúsið hevur tørv á starvsfólki til okkara deiliga og fjølbroytta føroyska mentanar- og savningarhús, Føroyahúsið, ið liggur hjartanum í Keypmannahavn, á Vesterbrogade 17a. Størvini, vit vænta starvsfólk til,… Read more » Les meira
JÓLAAFTAN Í FØROYAHÚSINUM
Vit hava í hyggju at halda jólaaftan í Føroyahúsinum í ár, um undirtøkan verður nóg stór. Ætlanin er at hittast í húsinum kl. 15.30. Síðan fara tey, ið… Read more » Les meira
#STOPSTALKING
Fyrilestur um tráeltan (stalking) við høvundanum og fyrilestrahaldaranum, Eydis Dali, mikukvøldið 06.10.21 kl. 20.00 Fyrilesturin #StopStalking snýr seg fyrst og fremst um tráeltan/stalking. Eydis sigur frá, hvat tráletan… Read more » Les meira
TØRV Á ARBEIÐSHØLUM?
Hevur tú tørv á arbeiðshølum í samband við uppgávuskriving, bólkaarbeiði, fundi, lestri, verkætlan, gjøgnumgongd/venjing av framløgu, tónleiki, kórverki, sjónleiki ella líknandi, er Føroyahúsið ein møguleiki.Føroyahúsið er júst umvælt,… Read more » Les meira
ELDRASKÝLIÐ BYRJAR MIKUDAGIN 29.09.21
Nú korona er við at sleppa takinum, byrjar Eldraskýlið í Føroyahúsinum mikudagin 29.09.21 kl. 12.00. Eldraskýlið verður hvønn mikudag framyvir. Broytingar í degi ella tíðspunkti, Eldraskýlið er, kunnu… Read more » Les meira
Komandi tiltøk
oktober, 2021


text:
Árligi aðalfundurin hjá Havnar Svimjifelag verður mikukvøldið 24. apríl 2019 kl. 19.00 í Svimjihøllini í Gundadali.
Skrá sambært viðtøkunum:
– Val av fundarstjóra
– Frásøgn nevndarinnar frá virki felagsins í farna ári
– Framløga av grannskoðaðum roknskapi og fíggjarstøða til góðkenningar
– Ásetan av limagjaldi fyri komandi ár
– Val av nevndarlimum
– Val av grannskoðara
– Innkomin mál
– Ymiskt
Atkvøðurætt hava limir, ið eru fyltir 14 ár, og foreldur ella verji hjá teimum limum, sum ikki eru fyltir 14 ár. Foreldur ella verji hava eina atkvøðu fyri hvørt barnið, sum er limur. “HS – stuðlar” hava atgongd til aðalfundin, men hava bert atkvøðurætt, um teir eru limir.
Havnar Svimjifelag


text:
Tel.: +298 313081 • svinther@olivant.fo
Føroyar: Veving/myndaveving, spinning og liting v.m. 1965-1975
Danmark: Vevskúla (Seminarium) 1977-1979
Vevstaður 1980
Gobelin/myndaveving 1986
Finland: Veving 1978
Vitja kirkjur og søvn i flestu vestur-evropeiskum londum umframt USA og Ísrael.
Síðan 1979. (Undirvíst í veving frá 1980 til 2000)
Ymsa staðni í Føroyum frá 1980, so sum Ólavsøkuframsýningum: 6 ferðir, Várframsýningum: 8 ferðir, Norðurlandahúsinum: fleiri ferðir og ”Dyr” í Grasagarði, Tórshavn 2002
Danmark so sum: Den Frie, Nikolaj Kirkju, Gl. Holtegaard, og fleiri.
Svøríki, Noregi, Finnlandi, Álandi (Listaárið –95), í Íslandi (m.a. Kjarvallstøðum og Hafnaborg), í Grønlandi, USA (Seattle og Chicago), Baltisku londunum, og aftur í 2003 útiframsýning í Akureyri. Leopold Museum, Wien 2008
Listaskálanum, Tórshavnar kommunu/kommunalir bygningar, Runavíkar kommuna: Skúlin við Løkin, bankar og sparikassar runt landið, Kirkjur, Tryggingharfelagið Føroyar, Føroya Landstýrið (gávur til kongaligu familjuna), Dansk/Færøsk kulturfond og fleiri.
Annars í Noregi, Finlandi, Grønlandi og Danmark umframt USA ambassaduna í København.
Føroysk Myndlistafólk (Mynd)
”Dyr”
Mentanargrunnur Landsins 7 mánaðar
Mentanar virðisløn landsins: 2005


text:
Ókeypis koppseting móti meslingum til øll vaksin
mánadagur, 17. desember 2018
Hin 23. november fingu vaksin fólk í boði at fáa ókeypis koppseting móti meslingum. Tilboðið er galdandi, um ein ikki longu er vorðin koppsettur ella hevur havt meslingar. Koppsetingin fer fram hjá kommunulækna. Koppingin er ein MFR-vaccina, ið umframt at verja ímóti meslingum eisini verjir í móti fárasjúku og reydlingum. Næstan øll, ið eru fødd áðrenn 1974 hava havt meslingar og eru tí mótstøðufør alt lívið. Tað er ikki neyðugt at kanna, um ein hevur havt meslingar.
Sjálvt um vit í Føroyum hava havt eina MFR-koppingarskrá í meira enn 30 ár og meslingar nú eru mest sum útruddaðir, er tað ein lítil bólkur – serliga tey yngru og upp til 45 ára aldur, sum ikki eru blivin koppsett sum børn og sum heldur ikki hava havt meslingar, av tí at meslingar at kalla ikki hava gingið í teirra livitíð.
Tá ferðast verður til lond, har meslingar ganga og har talið av tilburðum økist, er ein í vanda fyri at fá meslingar, um ein ikki er koppsettur ella ikki hevur havt meslingar. Hetta er esini galdandi, tá ferðast verður í Evropa. Tá fólk koma heimaftur og eru vorðin smittað við meslingum, kunnu tey smitta tey, ið ikki eru mótstøðufør.
Tí mælir landslæknin til at lata seg koppseta móti meslingum, bæði fólk ið eru heima og um farið verður uttanlands.


text:
Almenni ákærin við dómstólin í Brest (Tribunal de Brest) hevur víst aftur áheitanunum um at rættarsøkja Mærsk fyri at hava dumpað avfall í havið eftir tvískipbrotið í desember útfyri fronsku strondini. Mærsk-frálandsskipini ’Mærsk Searcher’ og ’Mærsk Shipper’ sukku
US Coast Guard ávarar skip ímóti lasarageislum, tí fleiri skip seinasta mánaðin eru rakt av lasarageislum í Chesapeake Bay, teirra millum Maersk Kolkata. Bara mikudagin 3. mai vórðu trý handilsskip og ein loðsbátur rakt av lasarageislum, eftir tríggjar aðrar fráboðanir
Elsta ferjan í sigling í Finnlandi verður landsins fyrsta fullrikna elektriska ferðamannaferja. Åbo Kommuna hevur alment sett søguligu Föri-ferjuna í sigling aftur, og hon siglur nú við elmegi uttan útlát av skaðiligum evnum. Hetta gevur størri effektivitet, minni óljóð og
Sum "finala" á venjingarleguni bleiv skipað fyri einum einkultstarti. Kappingin var samstundis fjórða av fimm einkultstartskappingum í GIANT Várkappingini 2017.Hóast sera, sera, sera gott veður var uppmøtingin so sum so. Fimm mans stillaðu upp. Harav høvdu tríggir luttikið á venjingar
Kvinnur 1. deild, 6. umfar: HB – ÍF/Víkingur 5-0 Kvinnurnar vunnu, farna mikukvøld, ein trivaligan sigur á samansetta liðnum hjá ÍF og Víkingini. Vit hava fingið góða dystarfrásøgn frá Ninnu og Ásu: Næsti dystur á
1. deild menn, 7. umfar: HB – B36 4-0 Triði sigurin upp í slag varð veruleiki tá grannauppgerðin var avgreidd á middegi í dag. Ein trilvaligur 4-0 sigur á B36 og ein góð plasering í næstbestu deildini var
Her eru øll úrslitini frá NS hálvmaraton, sum bleiv runnið í Klaksvík í gjár. Ovast eru samlað úrslit frá hálvmaraton. Harnæst eru úrslitini frá FM í hálvmaraton. Síðani eru tað øll bólkaúrslitini. Eftir tað er tað barnarenningin og til seinast
Effodeildin, 7. umfar: HB – TB/FCS/Royn 2-1 Tað var ein lætti tá Alex Troleis bríkslaði dystin av. Hóast vit høvdu møguleikarnar at leggja lok á, vóru vit ikki nóg neyvir, og tí royndu gestirnir at trýsta okkum móti dystarenda. Vit
Tað eru fínastu líkindi til góðan fótbólt í Gundadali og um stóran hálvan tíma bríkslar Alex Troleis dystin millum HB og TB/FCS/Royn í gongd.Liðini ið leika í dag eru hesi:TB: Marius Bentzen - Dánjal Godtfred, Rógvi Joensen (liðsk.), Búi Egilsson,
Hósdagin var miðdeildin túr í haganum. Vit fóru við bussi niðan á Oyggjarvegin og fóru til gongu niðan á Skælingstjørn. Veðrið var gott, sólin skein og hon vermdi meira og meira, sum tímarnir gingu. Landslagið har er sera vakurt.
Landsstýrismaðurin í uttanríkis- og vinnumálum, Poul Michelsen, hevur í dag fingið handað álitið Sjóvinnupolitikkur 2017, ið er eitt tilmæli um eina maritima strategi fyri Føroyar.Eftir áheitan frá Reiðarafelagnum fyri Farmaskip setti landsstýrismaðurin í januar 2016 ein arbeið
Undan 7. umfari í Effodeildini: HB – TB/FCS/Royn Suðringar, ið helst hava tikið øll á bóli, ikki minst seg sjálvan, við frálíku gongdini higartil í ár, koma á vitjan í Gundadali leygardagin. Góða gondini hjá samansetta liðnum hevur verið
Ein víðkan av DIS-skipanini til eisini at umfata frálandsvinnuna í Norðsjónum kann raka donsk arbeiðspláss, sum kunnu verða avloyst av eysturevropearum. Tað halda fakfeløgini CO Søfart og 3F Sømænd sambært DR Nyheder."Tað hevði verið løgið, um almennir danskir pengar vórðu
Marknaðurin í Norðsjónum var merktur av vánaligum veðri og lítlum virksemi tveir teir fyrstu mánaðirnar av 2017. Hetta setti sín dám á virksemið hjá Viking Supply Ships, kemur fram í roknskapinum fyri fyrsta ársfjórðing. Sum avleiðing av hesum fall umsetningurin
1.921 sjófólk í Vesturafrika og 545 sjófólk í Eysturafrika vórðu í 2016 fyri sjórænaraálopum, sum samanlagt kostaðu reiðaríunum uml. 16.5 miljardir krónur. Hetta kemur fram í ársfrágreiðing frá felagsskapinum Oceans Beyond Piracy, sum varð almannakunngjørd í London mikudag
Árliga landsinnsavnignin hjá Bláa Krossi er leygardagin komandi, 6. mai. Sum er mangla bússuberar í Tórshavn.Vit hava verið á heimasíðuni hjá Bláa Krossi og nápað hesa søguna:Hjálpið børnunum við at ganga við bússu. Størsta avbjóðingin er at fáa nóg
Síðsta fríggjadag var móttøka á Vinnuháskúlanum fyri Christiani Poulsen og Petur Hans Dahl, sum eftir 35 ár sum lærararv á skúlanum, fóru frá fyri aldur.Bæði Christian og Petur Hans byrjaðu á skúlanum sum lærarar í 1982. Christian hevur serliga undirvíst
Eldborg Fisk kemur nú at selja fiskavørur í Vestmanna. Eftir ætlan fer Suðringurin, Eldborg Fisk, at selja fiskavørur við Magn-støðina eina ferð um mánaðin, og verður hetta leygardagar. Suðringurin verður her fyrstu ferð komandi leygardag, tann 6. mai 2017
Hetta er níggjunda árið á rað, at Blái Krossur Føroya skipar fyri landsinnsavnan, har pengarnir eru farnir til vælgerandi endamál. Høvið er at geva gávu her á síðuni, ella tá bússur verða bornar út í øll hús
Eftir ein kensluligan fyrrapart úti í týningarleguni Sachsenhausen, var bowling á skránni mikukvøldið 3. mai, har næmingarnir hugnaðu sær óført.Í morgin vitja vit Checkpoint Charlie - kent sum marknaðarliðið millum eystur og vestur, tá kalda kríggið herjaði ...
Skiparaskúlin í Skagen hevur nú fingið endaliga góðkenning at útbúgva skipsførarar og kann nú kalla seg Navigatiónsskúla. Góðkenningin kom eftir drúgva tilgongd og eitt væleydnað royndarár í 2016.”Hetta er fyrstu ferð í søguni, at vit hava ein navigatiónsskúla í Norðurj
Eitt lógaruppskot frá norsku stjórnini um at broyta møguleikarnar fyri innflagging elvdi til stóra mótstøðu frá fakfeløgunum í Norra og Danmark. Uppskotið umfatar ferðamannaskip í fastari rutu í uttanlandssigling. Eitt nú hevði Color Line á ávísum rutum kunnað flaggað
Tað 13.092 TEU stóra bingjuskipið COSCO Development, ið er 366 metrar til longdar og 48,2 metrar breitt, er størsta skipið, ið er farið ígjøgnum nýggju víðkaðu Panama-veitina, síðani hon varð tikin í nýtslu í juni 2016.Higartil hava meira enn 1.200
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tað er tápulig gudsdýrkan at gera gudstænasturnar meiri umráðandi enn Guð.
William Shakespear


text:
Økir politiskur boðskapur um dygdina og týdningin í einum bókmentaligum verki? Ella er tað tvørturímóti? Slepst yvirhøvur undan politiskum boðskapi?
Allastaðni gera rithøvundar vart við seg politiskt. Í mongum førum er tað við beinleiðis politiskum sjónarmiðum í miðlunum, men nógvir bera eisini politiskan boðskap fram í t.d. skaldsøgum, leikritum ella yrkingum.
Søguliga hava ávís bókmentalig tíðarskeið kravt politiskan boðskap í bókmentunum, onnur tíðarskeið hava mett ov týðiligan politiskan boðskap sum tekin um ódygd. Hvussu er sambandið millum politikk og bókmentir? Hava bókmentir eina politiska uppgávu í samfelagnum? Er ov lítið ella ov nógv av politikki í føroyskum bókmentum?
Hesaferð er tað Føroyamálsdeildin sum skipar fyri Seturskjakinum, og tað verður hóskvøldið 7. februar kl 19 á Østrøm á Skálatrøð.
Á skránni er fyrst pallborð, har fýra stutt upplegg verða frá: Turið Sigurðardóttur, Bergi Djurhuus Hansen, Jóanes Nielsen og Hanusi Kamban. Eftir hetta verður lagt upp til kjak, har eisini áhoyrarar fara at luttaka. Malan Marnersdóttir verður orðstýrari.
Seturskjakið byrjar klokkan 19 og er sett at vara til kl. 20.30, tá vit bjóða kaffi og smákøkur og har fólk fær høvi til at práta víðari.
Øll eru vælkomin
Kelda: Fróðskaparsetur Føroya


text:
Ein háttur at arbeiða við heimsmálunum er at býta tey upp í fýra yvirskipað evni:
Veruleikin er tann, at tá ið tu arbeiðir við einum av heimsmálunum, so ávirkar tað onnur heimsmál. Í yvirlitinum niðanfyri sæst, hvørji heimsmál verða ávirkað, um arbeitt verður í mun til fýra yvirskipaði evnini, sum eru lýst omanfyri.
Ein undirvísingargongd er gjørd til hvørt heimsmál. Trýst á ímyndinar fyri at síggja undirvísingargongdinar til ávísu heimsmálini.
Undirvísingargongd - Inngangur
17 heimsmál fyri burðardygga menning


text:
Ávegismál eftir 2. floksstig
Næmingurin dugir
- at vísa á, hvussu kirkja og samkomuhús á staðnum síggja út
- at greiða frá, hvussu gudstænastan í kirkjuni fer fram.
Ávegismál eftir 4. floksstig
Næmingurin dugir
- at greiða frá kirkju, byggisniði, list, og samkomuhúsum á staðnum
- at samtala um sosial og átrúnaðarlig tiltøk og hjálpararbeiði.
Ávegismál eftir 6. floksstig
Næmingurin dugir
- at greiða frá kirkjusøguni á staðnum
- at greiða frá øðrum kristnum samkomum á staðnum
- at greiða frá missión og hjálpararbeiði í øðrum londum.
Faklig førleikamál eftir 9. floksstig
Næmingurin digir
- at greiða frá søguni hjá kristnu kirkjuni
- at greiða frá føroyskari kirkju- og samkomusøgu
- at greiða frá átrúnaðarligum felagsskapum.


text:
Bingjuplássið er stongt til og við mánadagin 30. oktober 2017, vegna tekniskt brek hjá IRF.
- Innskriving av næmingum til 1. flokk
- Ongin gjøgnumkoyring eftir Agninum
- Durita Jakobsen byrjað sum skúlastjóri
- Joan nýggjur kommunulækni
- Gleðilig jól
- Stongt millum jól og nýggjár
- Nýggjársbál
- Íbúðarbygging á Toftum í 2018
- Leiga av fimleikarhøllini um jólini
- Tofta skúli søkir eftir lærara
- Jólamennirnir vitja á Toftum
- Einki foreldragjald
- Kunning um kommunalu dagstovnarnar
- Jólakonsertirnar hjá Nes Sóknar Musikskúla
- Jólagávuhugskot
- Nú er vatnið afturkomið
- Jólakonsert í Fríðrikskirkjuni sunnudagin kl. 16.00
- Durita nýggjur stjóri í Tofta skúla
- Skattalistin 2016 og Fíggjarætlanin 2018
- Jólatrøini í Nes kommunu tendrað
- Bygdaráðsfundir 2018
- ELISHA fer at syngja alment fyri fyrstu ferð
- Barnagarðurin søkir námsfrøðing
- Jólatrøini í Nes kommunu
- Tíðindabræv


text:
Sangur 119
Kom og verð lívgaður!
1. Í heiminum menniskju villast av leið,
tey vraka Guds lívgandi ráð.
Í egnari kraft kemur eingin á mál,
Guds leiðbeining líta vit á.
Á møtunum fáa vit styrki og vón,
har menna vit trúnna á Gud.
Vit eggjast til verka, so vit verða før
at frøast um okkara lut.
Við brøðrum og systrum so tætt undir lið
vit tæna og tilbiðja glað.
Jehova við andanum leiðir sítt fólk,
hann ber okkum dag eftir dag.
2. Við hirðum Gud stuðlar og vegleiðir teg,
lat orðini vera tær góð.
Vís ongantíð frá tær tað, Gud hevur sagt,
vinn vísdóm við hansara lóg.
So kom og verð lívgaður, vík ikki frá,
keyp neyðugu tíðina til
at møtast við brøðrum og systrum í trúgv,
tað vísir, at tú hevur skil.
Ja, fá tær av øllum, tín Gud setur fram,
og gleð teg um alt, ið tú fært.
Kom altíð á møtini, styrk tína trúgv
og menn tað, ið er tær so kært.
(Sí eisini Sl. 37:18; 140:2; Orðt. 18:1; Ef. 5:16; Ják. 3:17.)


text:
Skráin hjá IKTUS Sjónvarp, sunnudag 10. oktober 2021
IKTUS Sjónvarp samsendir við Radio.fo Kl.14:30 í dag.
Skráin:
Kl.14:35 og 21:05: Hjartamál, 6. partur. Dánial á Dul Jacobsen og Poul Færø luttaka (Uppt. 22. sept. 2021).
- 5. partur sæst á Youtube kanal hjá IKTUS sjónvarp:
https://youtu.be/8lp8TPara6Q
Kl.15:33 og 22:03: Gordon Tobiassen úr Norra talar, 5. partur: "Ísrael og Miðeystur" (Uppt. 24. aug. í Emmaus í Klaksvík).
- 4. partur sæst á Youtube kanal hjá IKTUS sjónvarp: https://youtu.be/Vz7D7yoiFes
Kl.16:36 og 23:06: Møti í Elim. Anja Hansen luttekur (Uppt. í okt. 2019). www.elim.fo
Kl 17:22 og 23:52: Liðugt.
Sí skrá og kunning á www.iktus.fo
IKTUS og Radio.fo samsenda sunnudag frá kl 14:30.
Radio.fo hoyrist á FM kring landið og á www.radio.fo
____________________
Kunning:
IKTUS sæst nú í Vestmanna, Kvívík og parti av Kollafirði.
Sí kunning og vegleiðing á www.iktus.fo
Mest lisið í farnu viku
Skráin hjá IKTUS Sjónvarp, sunnudag 17. oktober 2021
Forfylgingarvanvid í Posta
Oljuprísirnir halda fram at hækka
Álitið á politikarar er lágt millum manna
Týr - útgávukonsert og 20 ára hátíðarhald
Rósa Samuelsen spyr um bíðilistar í sjúkrahúsverkinum
Venzel Olsen 100 ár
Eitt talv fyri deyðan
Føroyar skulu hava virknari samstarv við ES
Stórt tónleika tiltak á Ljósfestini í Vági
Thor keypt nýtt skip
Undantaksloyvi givið til taðing í fleiri hagapørtum
Nokk er nokk í Bústøðum
Barnabókaupplestur í Suðuroy leygardagin 16. oktober
Nýtt átak hjá Ferðslutrygd: Koyr. Bara.
Skrúva fyri vatninum í Djóna í Geils gøtu og síðugøtum mánadagin 18. oktober
Føroysku bankarnir lúka øll markvirðini í eftirlitsdiamantinum
Okkurt má gerast fyri heilsustarvsfólkini
Vit mugu verja Bústaðir
Vøkstur og grøna kósin ganga hond í hond
Afturvendandi avbjóðingarnar mugu loysast
Bankarnir hava havt positiv eginpeningsavkast síðani 2016
Bókadeildin á heimspremieru við nýggjari barnabók eftir J.K. Rowling!
FarPay kosin ”Børsen Gazelle 2021”
Samband
Postboks 226
FO-600 Saltangará


text:
Hóskvøldið 2. oktober frá klokkan 19.00 til 21.00 skipar FÍF fyri Stórfundi um frælsan ítrótt. Stórfundurin verður fyrst og fremst hildin, so at øll kunnu koma til orðanna og verða við til at ráðgeva nevndina og koma við nýggjum hugskotum og íblástri. Vit fara at tosa um tað mesta sum hendir, um tað sum kanska ikki hendir og um hvat kann henda. Vit í nevndini vilja hjartans fegin hoyra, hvat tit hava at siga um:
- Kalendaran 2014/15
- Vetrarkappingina 2014/15
- Møguliga avtøku av Summar-Grand-Prix
- Landsliðsavbjóðingar 2015
- Venjaraskeið av ymsum slagi – børn – svenskt 12-14 – IAAF – motionstræner
- Dómaraskeið
- Møguliga broyting í aldursbólkasamanseting?
- Talentbólkurin til VU-Spelen?
- Talentbólkurin og venjingarlegur?
- Flyta FM Vaksin og FM Ung?
- Eru vit nóg sjónlig í fjølmiðlamyndini
- Og mangt annað – tit eiga orðið
Vit vænta og vóna at síggja so nógv fólk sum møguligt! Nevndarlimir, venjarar, ungdómsíðkarar, motiónsrennarar, talentbólkin, oyl-kandidatar, maratonrennarar, ja, øll sum bara hava eitt sindur av áhuga í tí, sum fyriferst í okkara umhvørvi.
Meira nágreinað kunning um fundin í næstu viku. Setið ein stóran X í kalendaran!


text:
Eldur í garnaskipi Vesturland
Leygardagin, umleið midag, kyknaði eldur umborð á garnaskipinum Vesturland hjá Thor, sum var til fiskiskap á Føroya Banka. Nógvur roykur var, og avgerð var tikin um at taka manningina av skipinum beinavegin. Øll manningin bleiv flutt við tyrlu av skipinum og til Landssjúkrahúsið til kanningar, har 3 vera náttina yvir til eygleiðing, tí teir hava fingið royk í seg, men allir hava tað gott eftir umstøðunum.
“Enn vita vit ikki hvussu verður við Vesturland, men vit eru ógvuliga glaðir fyri at manningin hevur tað gott og allir eru komnir til lands”, sigur Hans Andrias Kelduberg, reiðari.
Tá ið manningin fór av skipinum var ikki greitt hvussu ógvusligur eldin var, men, nú tá ið Vædderen kom til skipi, sást at eldur var enn í skipinum, men tað verður ikki greitt fyrr enn við dagsljósið í morgin, sunnudagin, hvussu støðan er við skipinum.


text:
U17 landsliðið hevur 22. januar triðju venjing undan Elite Round, sum verður á Kypros. Stefan Radosavljevic er úttikin til hesa venjingina umboðandi Tvøroyrar Bóltfelag. Tvær venjingar eru á skránni, tann fyrra klokkan 12:00 og tann seinna 17:00.
Hópurin sum er úttikin sæst niðanfyri.
- Helgi Simonsen KÍ
- Olgar Fuglø KÍ
- Bárður Reynatrøð Víkingur
- Tóki Olsen Víkingur
- Andrias Edmundsson B68
- Sjúrður Pauli Nielsen NSÍ
- Martin Danielsen NSÍ
- Pætur Skipanes NSÍ
- Jógvan Højgaard NSÍ
- Sølvi Sigvardsen NSÍ
- Steffan Løkin NSÍ
- Pól Jákup Lundbjerg NSÍ
- Jákup Joensen Skála
- Dann Fróðason 07 Vestur
- Asbjørn Heðinsson 07 Vestur
- Stefan Radosavlevic TB
- Magnus Holm Jacobsen B36
- Fróði Rasmussen B36
- Bjarti Mørk HB
- Bjarni Brimnes HB
- Sveinur Lava Olsen HB
- Hanus Sørensen HB
- Símun Sólheim HB
- Jógvan Petersen HB
- Petur Ove Dam HB
- Bartal Petersen AB
- Ragnar Rasmussen AB


text:
Fróðskaparsetur Føroya
Fróðskaparsetur Føroya er universitetið í Føroyum og varð sett á stovn tann 20. mai 1965. Endamálið hjá Fróðskaparsetri Føroya, sum er ásett í løgtingslóg, er at "inna gransking, geva frálæru á hægsta stigi og breiða út kunnleika um vísindalig úrslit og háttaløg".
Í stýrinum fyri Fróðskaparsetur Føroya sita sjey limir. Landsstýrismaðurin velur fýra teirra uttan fyri stovnin, starvsfólkini velja tveir og tey lesandi ein lim. Fyri hvønn lim verður varalimur eisini valdur. Valskeiðið er 4 ár, fyri tey lesandi er skeiðið tó 1 ár.
Á Setrinum eru umleið 1000 lesandi.
Søga[rætta | rætta wikitekst]
Fróðskaparsetur Føroya varð stovnað í 1965 við tí latínska heitinum Academia Færoensis. Tað vóru limirnir í Føroya Fróðskaparfelag, stovnað í 1952, sum tóku stig til at fáa ein lærdan háskúla í Føroyum. Føroya Fróðskaparfelag arbeiddi miðvíst fyri einum vísindaligum umhvørvi. Av virksemi felagsins kunnu nevnast útgávan av Fróðskaparriti og eitt sera umfatandi arbeiði at savna føroyskt orðatilfar.
Við einum uppskoti frá Fróðskaparfelagnum sum grundarlagi samtykti Føroya løgting í 1965 at seta á stovn Fróðskaparsetur Føroya, við tí endamáli at inna "vísindaligt rannsóknarstarv og hægri undirvísing. Skylda læraranna er at fremja bæði". Føroyingar fingu tá ein hægri lærdómsstovn.
Fróðskaparsetrið byrjaði virksemið við einum professara, Christiani Matras, og einum skrivara, Maud Heinesen. Virksemi tey fyrstu árini fevndi um ársskeið í náttúrusøgu og í føroyskum fyri lærarar. Hetta vóru skeið, sum Fróðskaparfelagið hevði tikið stig til, og sum Fróðskaparsetrið helt fram við. Ársskeiðini fyri lærarar vórðu hildin toluliga regluliga á setrinum til tað seinast í 1980'unum varð avgjørt, at eftirútbúgving av lærarum skuldi skipast á Landsskúlafyrisitingini.
Umframt ársskeiðini skipaði setrið fyri almennum fyrilestrum um ymisk evni og kvøldskeiðum í føroyskum. Tey fyrstu árini stílaði setrið fyri eini innsavningarnevnd, ið varð sett í 1967, og hevði til uppgávu at bjarga føroyskari fólkamentan. Sum framhald av hesi nevnd varð tjóðlívsnevndin sett í 1970 til at savna tilfar um føroyskt fólkalív og føroysk fólkaminni. Hetta tilfar er í dag á goymslu á Føroyamálsdeildini. Harumframt varð sett ein nevnd í 1972 at skipa fyri innsavning av føroyskum sálmasangi og andaligum vísusongi.
Útbúgvingar[rætta | rætta wikitekst]
Søga[rætta | rætta wikitekst]
Verulig akademisk útbúgving byrjaði í 1970 við heimspeki og skeiði til ”filosofikum”. Tann akademiski próvlesturin byrjaði við eini náttúruvísindaligari-heimspekiligari støðisútbúgving í 1972. Síðani 1981 hevur verið undirvíst regluliga í stødd-/alisfrøði og lív-/evnafrøði, og frá 1987 eisini til BS í ymsum greinum.
Á Føroyamálsdeildini varð farið undir próvlestur í 1974. Fyrsta árið bert sum eitt ára lestur, men síðani 1976 sum 2 ára lestur til exam.art. Eisini her varð farið undir víðari lestur í 1987, til cand.phil. Í 1976 varð farið undir eina 2 ára útbúgving í gudfrøði. Tey fyrstu árini vóru royndarár, men í 1978 varð avgjørt at seta Gudfrøðideildina á stovn. Avtala varð gjørd við universitet í Íslandi og í Danmark um, at studentarnir kundu gera lesnaðin lidnan har. Gudfrøði og søguvísindi vórðu løgd saman til eina deild, og í 1987 varð farið undir at undirvísa í søguvísindum, fyrst til exam.art, síðani til BA og cand.phil. Av ymsum grundum steðgaði undirvísingin í guðfrøði í 1988.
Í tíðarskeiðnum 1993-1995 varð skipað fyri ársnámum í ávíkavist samfelagsvísindum og búskapi, handli og máli. Hesin lestur steðgaði í kreppuárunum, men í 2000 vóru studentar aftur tiknir inn til ársnám. Seinni bleiv hetta til eina BSSc í stjórnmálafrøði. Frá 1999 hevur Náttúruvísindadeildin við dyggum stuðli frá oljufeløgum kunnað bjóðað út útbúgving í kolvetnisverkfrøði. Fyrstu studentarnir fingu prógv í kolvetnisverkfrøði á vári 2002.
Á heysti 2002 byrjaði nýtt útbúgvingartiltak, kallað opið setur, við útbúgving í KT-frøði. Talan er um parttíðarlestur, sum kann samskipast við arbeiði innan KT-vinnuna. Fyrstu 11 studentarnir fingu BS-prógv í KT-frøði í februar 2005. Í 2003 kom nýggj útbúgvingarkunngerð fyri allar útbúgvingarnar á Fróðskaparsetrinum, har allar útbúgvingar vóru skipaðar eftir Bologna leistinum við bachelor, master og Ph.D., vanliga umrøtt 3+2+3 skipanin. Allar deildir Setursins skipaðu sínar útbúgvingar eftir hesum leisti frá lestrarárninum 2004-2005.
Í løtuni (2020) eru fimm deildir á Fróðskaparsetrinum: Námsvisindadeildin, Náttúruvísindadeildin, Føroyamálsdeildin, Søgu- og samfelagsdeildin og Deildin fyri heilsu- og sjúkrarøktarvísindi. Harafturat er umsitingin skipað í Setursskrivstovuni, har Lestrarskrivstovan eisini hoyrir til.
Útbúgvingarnar í 2020[rætta | rætta wikitekst]
Í 2020/2021 skipa tær fimm deildirnar á Fróðskaparsetrinum fyri 11 bachelorútbúgvingum, fimm masterútbúgvingum og trimum hjánámum. Eisini skipar Setrið fyri ph.d.-lestri.
Bachelorútbugvingarnar í 2020/2021 eru hesar:
- Búskaparfrøði
- Fólkaskúlalærari
- Føroyskt
- KT-verkfrøði
- Lívfrøði
- Mýlalívsvísindi
- Námsfrøði
- Politikkur og umsiting
- Sjúkrarøktarfrøði
- Sosialvísindi og samfelagsplanlegging
- Søga
Masterútbúgvingarnar í 2020/2021 eru hesar:
- Føroyskt
- Heilsuvísindi
- Politikkur og umsiting
- Sosialvísindi og samfelagsplanlegging
- Søga
Hjánámini í 2020/2021 eru hesi:
- Føroyskt
- Samfelagsvísindi
- Søga


text:
HVUSSU ER KRIS?
KRIS er skipað sum eitt áhugafelag við einari nevnd, sum er vald á árligum aðalfundi, og sum skipar seg við formanni, næstformanni o.s.fr. KRIS hevur ein dagligan leiðara, sum hevur ábyrgdina av at leiða arbeiðið og skipa virksemið eftir viðtøkum felagsins.
HVUSSU ARBEIÐIR KRIS?
Høvuðsvirksemið hjá KRIS er
persónlig ráðgeving
sjálvhjálparbólkar
upplýsing og skeiðvirksemi
Umframt at hava nomið sær servitan innan viðgerð av kynsligum ágangi, er viðgerði og ráðgevi hjá Kris psykoterapeutur, familjuterapeutur, sosialráðgevi, námsfrøðingur og heilsurøktari.
SJÁLVHJÁLPARBÓLKAR
Kris hevur 5 sjálvhjálparbólkar. Send ein teldupost til kris@kris.fo, um tú ynskir at verða í einum sjálvhjálparbólki.
STARVSFÓLK
Gvøðbjørg West
Dagligur leiðari og ráðgevi
Tel +298 21 88 81
Teldupostur: gvodbjorg@kris.fo
Sí CV her.
Malan Kjærbo
Sosialráðgevi
Teldupostur: malan@kris.fo
Sigvør Gregersen
Námsfrøðingur
Teldupostur: sigvor@kris.fo
Beinta M Pedersen
Heilsurøktari og forkvinna í KRIS
Teldupostur: beinta@kris.fo


text:
Síðani Heini Eysturoy fór úr starvinum sum deildarleiðari fyri Infrakervi 1. juni í fjør, hava tey bæði Armgarð E. Steinhólm, planleiðari, og Mikkel H. Frandsen, rakstrarleiðari, fyribils tikið sær av at røkja leiðsluuppgávuna á deildini.
Herfyri søkti stovnurin alment eftir leiðara til deildina. Seks umsóknir komu inn, og setanarbólkurin hevur í dag kunngjørt, at tað er 48 ára gamla Armgarð E. Steinhólm, sum er sett í starvið.
Armgarð E. Steinhólm, ið er útbúgvin sivilverkfrøðingur frá DTU, byrjaði sum verkfrøðingur á Vegadeildini á Landsverki í 2005. Í 2007 gjørdist hon leiðari fyri Ferðsludeplinum á Vegadeildini, og seinastu árini hevur hon verið planleiðari á deildini fyri Infrakervi.
Nýggi leiðarin fyri Infrakervi gleðir seg til at fara undir nýggju avbjóðingarnar.
– Eg haldi Landsverk vera eitt spennandi arbeiðspláss við dugnaligum starvsfólkum. Her eru nógvar viðkomandi uppgávur, bæði størri og smærri, ið síggjast aftur í samfelagnum. Vit gera mun í gerandisdegnum hjá sera nógvum fólkum, sigur Armgarð E. Steinhólm.
Armgarð E. Steinhólm byrjar í leiðarastarvinum 1. mai.


text:
FC Hoyvík
FC Hoyvík (fyrr Ítróttarfelagið Fram) er eitt fótbóltsfelag úr Havn og Hoyvík, sum var stovnað hin 12. januar 1975. Í 2011 hevur felagið lið í 1. deild og 2. deild hjá monnum. Venjarir eru Súni Fríði Barbá og Jan M. Laursen (august 2011).[1] Í 1977 leikti Fram í bestu føroysku fótbóltsdeildini, sum tá var 1. deild, felagið hevur ikki síðan havt lið í bestu deildini. Felagið er einasta fótbóltsfelag í Føroyum, sum er rykt fýra deildir niður, frá 1. deild til 4. deild. Seint í 2008 skifti felagið navn til FC Hoyvík og í 2009 leiktu liðini við nýggja navninum. Samskipanarleiðari hjá FC Hoyvík er Fróði Danielsen, dómarar eru Rói Jacobsen og John Eystberg.[2]
Starvsnevnd[rætta | rætta wikitekst]
- Formaður/Kassameistari: Fróði Danielsen
- Næstformaður/Webmaster: Tórarin Hentze
- Nevndarlimur: Rúni Juul


text:
Vit úr Føroyum eru nú liðug við triðja dag her á HM á stuttgeil 2016, har Sára Ryggshamar Nysted úr Suðuroyar Svimjifelag skuldi royna seg í 100 blandap. Tað gekk ókey, um enn Sára nokk ætlaði at fara eftir metunum.
Tíðin 1:05.10 er hin triðbesta hjá Sáru nakrantíð, og heilt nær juniormetinum hjá henni á 1:04.93, frá JM/MU í Klaksvík í apríl mánaða.
Um vit samanbera við hinar svimjararnar í riðlinum, so dragnaði Sára fyrst eitt vet í firvald, og misti so nakað meira í vendingini frá firvald til rygg, áðrenn hon kom sterkt aftur í serliga bringu og crawl, til at enda við at vinna riðilin.
Poula Ø. Mohr eigur føroyska metið á 1:03.78, frá FM á stuttgeil í 2013. Sára endaði sum nr 33 av 61, her á HM á stuttgeil 2016.


text:
Í løtuni eru trý størv leys at søkja.
___________
Gjaldstovan er elsti fyrisitingarligi stovnur í Føroyum. Gjaldstovan varð stovnað í 1939 og hevur verið kjarnin í almennari búskaparstýring. Seinnu árini er virkisøkið hjá Gjaldstovuni víðkað til at vera KT stovnurin hjá landinum og at standa fyri at talgilda Føroyar.
Fokusøkið hjá Gjaldstovuni er at skapa eina munadygga fyrisiting, útvega avgerðartakarum upplýsingar og at talgilda tilgongdir og tænastur.
Gjaldstovan er skipað í fýra høvuðsøki:
- Løn & Roknskapur Landsins
- Búskaparskipan Landsins
- KT Landsins
- Talgildu Føroyar
Høvuðsskrivstovan er í Albert Hall á Argjum, og skrivstova er eisini í Klaksvík. Vit eru á leið 70 starvsfólk.
Løn & Roknskapur Landsins Gjaldstovan rekur Búskaparskipan landsins, sum 100 stovnar brúka. Búskaparskipan landsins er karmurin um at seta upp almenna konsernroknskapin, sum er 12 milliardir krónur í útreiðslum. Um skipanina verða gjørdar ein millión útgjaldingar, sum til samans eru 12 milliardir krónur um árið. Tað verða avgreiddar lønir til fimtan túsund fólk og hálvfjórða milliard krónur verða goldnar út árliga í lønum.
KT Landsins veitir landsins stovnum felags KT undirstøðukervi, nevnt Landsnet. Nøkur av málunum við Landsneti eru at skapa munadyggar loysnir, stórrakstur, savna vitan og økja um KT trygdina. Tað eru í dag 60 stovnar, sum til samans hava áleið 2.300 brúkarar, sum brúka Landsnet. Pallurin undir Landsneti er millum annað 400-500 servarar. Vit arbeiða støðugt við at bjóða nýggjar tænastur á Landsneti og hetta merkir, at talið av brúkarum verður minst tvífaldað næstu tvey árini.
Talgildu Føroyar Í 2016 vóru Talgildu Føroyar skipaðar undir Gjaldstovuni. Verkætlanin hevði til endamáls at menna eitt talgilt undirstøðukervi. Fyrsti táttur av Talgildu Føroyum var m.a. ein talgildur samleiki, ein borgaraportalur og at styrkja um grundardátur, sum eru ein fyritreyt fyri talgilding.
Fyrsti táttur av Talgildu Føroyum er liðugur, og farið verður nú undir annan tátt, har týðandi partur verður at gagnnýta tað undirstøðukervi, sum longu er ment.
Gjaldstovan | Kvíggjartún 1 | FO-160 Argir | Tel: +298 35 24 00 | gjaldstovan@gjaldstovan.fo | EAN 5797100000010 | V-tal 343269


text:
Ivevo: Soleiðis skiftur tú editor
Ivevo hevur ein nýggjan og ein gamlan editor, flest øll brúka bert tann nýggja.
Soleiðis verður skift ímillum teir:
Niðast í ritil glugganum (Stovna/Broyt síðu)
Stendur annaðhvørt:
"Um tú manglar funkur, sum vóru í tí gamla editorinum, kanst tú skifta aftur við at trýsta her Aftur til gamla editorin
Um tú hevur gjørt onkrar broytingar, goym, áðrenn tú skiftir editor."
ella
"Nýggjur skjótari editor Skift til nýggjan editor
Um tú hevur gjørt broytingar, goym so aðrenn tú skiftir editor.
Tú kanst altíð skifta aftur til núverandi editor."
Við at klikkja á leinkjuna í tekstinum skiftur tú editor.


text:
Í vikuni almannakunngjørdi Amnesty International frágreiðing um støðuna í Danmark í samband við neyðtøku. Í frágreiðingini verður staðfest, at Danmark tørvar nýggja neyðtøkulóggávu, sum verjir ofrini nógv betur enn í dag. Harafturat vísir Amnesty á, at tað er stórur tørvur á upplýsing og útbúgving um kyn og kynsleiklutir fyri at mana burtur fordómar í skipanini. Hetta er viðkomandi á øllum stigum í samband við eitt mál um neyðtøku. Endaliga staðfestir Amnesty í hesi frágreiðing týdningin av at bjóða ungum nøktandi seksualundirvísing, sum eisini fevnir um hugtakið samtykki og um grundleggjandi kropslig rættindi.
ØLL HESI VIÐURSKIFTI ERU EISINI GALDANDI FYRI FØROYAR.
Amnesty Føroyar hevur ítøkilig krøv til broytingar bæði í samband við mannagongdir hjá myndugleikunum og til lógarverkið, men ikki minst til tørvin á nøktandi upplýsing um rættindi og atgongd til seksualundirvísing. Eitt evni, sum Amnesty saman við Fólkaheilsuráðnum, Sig Frá, Apoteksverkinum, SSP og Gigna gjørdi greitt í samband við Viku Sex í 2019.
Í mai 2019 fer Amnesty Føroyar at skipa fyri almennum fundi, har hetta álvarsama evnið verður viðgjørt, tí Føroyar eiga at gerast nógv betur til at lofta ofrum fyri neyðtøku og at fyribyrja, at eitt av grovastu mannarættindabrotunum nærmast er revsifrítt í einum so framkomnum landi, sum okkara, har javnrættini grundleggjandi verða vird.